Lifan-Z/Chinese-poetries-txt huggingface dataset:
向来荆楚说边州，人士今夸乐国游。千里潢池自交扰，一江汉水独安流。兵无敢惰身为率，民有犹饥惠亟赒。阴德活人无量大，不须香火祝王侯。
东皇妆就牡丹天，来献蓬莱不老仙。耆旧喜增羊祜传，蛮夷欣问晋公年。休怀苕水清风适，且醉檀溪绿草边。愿向衣冠图上看，银屏千岁映貂蝉。
十载青油驻岘山，屹如一柱倚人寰。秧畴雨足春犁乐，榆塞风清夜柝闲。威望龙堆毡账外，勋名麟阁鼎彝间。命圭指日催裴度，乐府无烦唱玉关。
两星相比映文昌，戏彩蹁跹戟卫香。鬓底公因民事白，眉边人卜诏书黄。五千文字为家计，百万阴功即寿乡。要学元和同九老，未夸耆旧传襄阳。
渡江人物照乾坤，盟府勋庸奕叶存。崧岳千年申伯雅，汉台几世仲华孙。自将翠节临南纪，更佐金城护北门。禁柳官梅正春色，好看鸣玉上天阍。
檀溪翠雾晓轮囷，共庆皇华诞玉辰。偻指明宵三五夜，从头新岁八千春。且烦皎月清边徼，行逐东风造禁宸。留取棠阴蔽南岘，为陪羊杜寿苍珉。
喜对荆人一笑嫣，吾邦今见此嘉莲。脂容妩媚目疑幻，玉貌参差骨是仙。试把万葩千卉较，曾无一蒂九芳连。分明河洛中兴象，要竭精忠答上天。
心已灰如鬓已皤，迫人桑荫疾于梭。更尝万事不为少，恍悟一身犹是多。田里乞身斯可矣，功名到手竟如何。公余幸喜边烽静，且对樽前浩浩歌。
不见松庵又几年，书来云欲卜新椽。我方北寨愁供戍，君盍西湖喜结缘。多谢烹鱼勤客遗，薄言骑鹤寓腰缠。惜无广厦欢颜力，姑用长安作酒钱。
明良相正体坤乾，感格时旸本致虔。坐使群方皆见日，谁言千里不同天。只将精白承休德，岂在缁黄结善缘。更得北风无羽檄，不妨举酒乐康年。
分弓辍自侍臣班，来拥貔貅设汉关。胆落毡裘千里外，指呼羽扇一麾间。共期朴实工夫到，会见承平气象还。荆益论盟如此酒，从今西顾释天颜。
辄从荀玉镇扶风，政事龚黄一样同。白发归田嗟我老，黑头入相属之公。萧然旧菊荒芜里，欣在甘棠蔽芾中。诏下鸳湖天咫尺，好风行送画船东。
使星一点寿星边，惠我三湘两阅年。既付龟符还楚垒，便持犀节上尧天。何参接踵新规在，侨札论心旧识然。入对丹墀访南事，细陈霜颊障蛮烟。
来湘话浙倍绸缪，天路风高借莫留。不俟驾行何惮暑，适逢圭觐恰当秋。登仙堪羡星辰履，归老终寻雪夜舟。公到甘泉陈大计，毋忘膏雨泽南州。
仗节来从玉笋班，福星甫照举欢颜。持荷自盍登尧陛，挽粟宁容久汉关。庆集正当萸菊际，交盟喜在芷兰间。定王台小难留住，祗恐天边即予环。
帝遣星轺入桂州，雨余凉嫩一天秋。绣衣翠节皇华远，碧玉青罗喜气浮。犹昔孺文同此酒，喜今师德在吾舟。相期办却平蛮事，公向三阶我一丘。
北帝东皇竞化工，六花吹满鬓毛松。谁令霓卫铺张晓，来与牛鞭断送冬。宝历明朝新纪凤，珠宫昨夜起骊龙。驱寒乞取酒泉郡，何必荆州万户封。
踏雪一登城上亭，山川草木亦精神。不知四面孰为水，但见一般俱是春。此际全然许和气，于中何处有纤尘。我来谩啜茶儿去，疑是神仙境界人。
不夜城头著此亭，东皇幻化一何神。相将莲炬催芳夕，来俾梅花作好春。自腊月前尤可喜，觉西风外已无尘。衔枚晓奏鹅池捷，为问和门有此人。
不夜城头著此亭，山川幻化抑何神。高低地势平于水，穷富人家等是春。一气中间知有造，四方上下了无尘。烹茶读易从古适，不羡梁园作赋人。
几年间气一全才，天以经纶属勉斋。勋盛十年词两制，寿开九袠位三阶。公于南国恩尤在，人惜东山望莫偕。岁晚倏闻梁木坏，君王应亦为伤怀。
忆昨从军辱己知，不图二纪踵前规。人非城是黄粱梦，地老天荒白发悲。堕泪忍看羊祜传，伤心徒作魏公诗。勉旃衣钵芝兰事，传取清风百世师。
人物从来盛楚南，新元诏士奉芝函。身逢熙运千之一，名占巍科十有三。好趁驿梅催骑策，归来官柳映袍蓝。池边相祝趋闻喜，賸取宫花一朵簪。
怪见漫空万蝶狂，须臾色界眩昏黄。风姨知费几番信，天女才施半面妆。笔底诗徒和冰柱，酒边舞已失霓裳。梁园甚恨孤佳约，一笑吟梅且擅场。
剪彩宁如剪水工，瑞烟融出玉龙松。重看腊白不为晚，未到昏黄犹见冬。多谢玉妃鞭白凤，为催青帝驾苍龙。天心端报丰年喜，一稔相期乐可封。
几历藩垣一节勤，归来两地会风云。调知白雪阳春别，香到黄花晚节闻。夷狄犹知问中立，朝廷惜竟老希文。台躔夜折空追叹，留得甘棠满楚郧。
早年公已阿戎知，几与征西履屐随。百六椽间无足纪，二三子侧每相思。重来荆渚平生若，宁复苕溪一见之。哀此哲人今已矣，诗兮岂但哭吾私。
收揽河山入此楼，几年蚡冒古荆州。目穷夕照西沉队，心到寒江东尽头。历历雄图史南北，纷纷遗恨晋春秋。酒边感慨凭阑久，衰柳行间数白鸥。
江带湖襟护一堤，人烟落落柳依依。白鸥世界秋容澹，红蓼汀州水际肥。断岸马危迟弗骤，中流舟顺疾于飞。归来得自推敲了，更共登楼对夕晖。
壮年游戏宝峰傍，梦觉黄粱鬓尽霜。旧俗几家罹变故，远人千里叹清扬。酆南松槚烦君访，剑北榛芜动客伤。赖有柳州诗唤起，莫言安顿便思乡。
远驭夷涂迈牧之，三霜道路饱驱驰。和风俯趁春迎仗，落月回思夜入帷。自愧荐衡无好表，不妨道适有新诗。岁艰时棘边臣老，向阙须陈黼扆知。
院落阴阴卷昼帘，彩绳高挂矗青天。纤腰对蹴争先起，香汗交流倦欲眠。花畔惊呼簪珥坠，柳梢时出彩罗鲜。可怜墙外行人恼，应费长安酒价千。
我有芳樽与子同，老身却自悔从戎。休言晋事怀元凯，尚欠唐兵缚世充。往迹悠悠宁有极，短才咄咄叹无功。赋诗酾酒聊行乐，到底谁为一世雄。
盟寻城下事方危，尚尔衰民益虏资。绐楚时曾无纪信，交秦计卒堕张仪。抗言玉铉吁何及，捐积琼林惜已迟。劫火既灰遗墨在，小臣唯有泪沾颐。
怪得中宵梦羽衣，诗来恍见九皋飞。期君与共淮淝捷，舍我曷为缑岭归。愧乏缠腰娱彩服，喜将闻唳到柴扉。凌云岂是笼中物，要学当年老令威。
古戍春归叹寂寥，老槐阴下鬓萧萧。正愁雨久人情厌，且喜天晴物意饶。歌吹遏云传白苧，旌旗拂日翳红蕉。月边休听啼鹃恨，只把诗篇与酒销。
南风先自作秋声，蛩尔何知亦早吟。慵妇机边重到耳，征人塞上顿惊心。索裘应解寒将晚，彻土须乘天未阴。闻此休将儿戏看，盍图远略备当今。
才听鸣蜩叶底声，倏闻振羽草根吟。物情感我千丝鬓，时事萦人一片心。读易床头新课业，回文机上旧光阴。客怀休用嗟畴昔，更老那知得似今。
壮年筋力惯驱驰，堪叹新来数问医。生老病催无怪者，寸关亦可自知之。养疴抗疏吾谋是，论证投方某剂宜。识破幻躯天赋命，儿曹昵昵复何疑。
凛凛清规百世师，功名仅见奉天时。忠谋任起奸谀忌，感涕宁无士卒思。落日桑榆存旧迹，西风芦苇护荒祠。忠南流落何遗恨，留得良方遗后医。
落帽寻盟鬓久皤，今朝于此上嵯峨。云收谷浄山新霁，风定沙平水不波。对菊使人怀古尔，思莼如我感时何。明年把酒知何处，归到东篱更莫它。
领略东风一倚阑，凭高便觉小尘寰。目穷千古关河外，身在半空烟霭间。二水护城青映带，四山连野翠回环。英雄易老愁无极，境是人非鹤自还。
百尺城头著画阑，当年气欲压人寰。天机野马浮游外，世事沙鸥浩荡间。俗靡风颓畴底柱，功成身退盍循环。君看方册中前鉴，办取轻帆及早还。
最高楼上又层阑，目短元龙空海寰。栋宇地雄千嶂表，金汤天设两江间。西风障面曾筹檄，夜月胡床忆佩环。老去凭虚心辄悸，蜀城虽好不如还。
官辙驱驰遍四郊，老来于此尚投胶。绸缪先事心为碎，展转中宵睫不交。贪鼠驱无容出穴，惊乌疑恐弗安巢。灯残衾薄新寒力，听彻更筹五五敲。
春来便拟问归津，转眼江流若许深。六十岁翁穷塞客，八千里路故乡心。鹃啼月树添征思，鹊语风檐悮好音。只有云山遮不断，梦随栩蝶过家林。
杜鹃一自听天津，南北纷纷患转深。备谨彻桑征戍事，忧形恤纬老臣心。惊闻边信多蛮语，喜动乡情带楚音。若得君王放归去，便陪莲社访东林。
担簦往解蜀山纷，归舸经行老几分。楚国喜夸新令尹，霸陵畴识故将军。相逢举酒酹江月，一笑携书访岫云。乞得身闲了无事，但知耕凿感吾君。
度岭来荆又戍西，惊涛险栈尽同之。七年相与犹一日，万里偕还分两岐。苕隠我归终此世，宝坊君到出何时。交情果未轻捐弃，回首毋忘赠别诗。
壮游几度上南楼，今度重来二十秋。俯仰之间只犹昨，登临何处是无愁。好山常在世青眼，此水如斯人白头。老兴未阑明月上，归欤笠泽有扁舟。
因君郢调问前踪，贤者斯能乐雪宫。四海香名寰宇外，百年公论党碑中。癯然鹤骨存生气，寂甚鸾胶续古风。留得墨池芳润在，草玄犹可忆扬雄。
高亭俯瞰蓼苹洲，人老香山月自秋。过耳好音堪一笑，伤心往事只轻沤。休嗟塞上明妃调，且送江头过客舟。壮士肯为儿女泪，柔肠一任恼苏州。
忠贯羲娥勇冠军，虎臣勋烈在三分。江东父老犹王我，天下英雄有使君。万顷怒涛翻白雪，一楼晴霭插红云。我来多谢神鸦力，风送牙樯意许勤。
三日江行两日风，短篷掀舞浪花中。危疑正贵须臾忍，静定将收造化功。休叹退飞犹六鹢，会看遇顺若孤鸿。挽回一息南薰力，稳送征樯秋浦东。
隔江屯坞自孙吴，犹记孤军出此涂。阅十九年如梦觉，历千万里几驰驱。月沉荒垒马横塞，风卷寒沙雁宿芦。忆著当时身是胆，归休毋更老江湖。
历峡浮江万里归，一湖乃尔尼留之。由吾天籁偶相值，岂汝川灵敢肆欺。上水虽饶趋下便，北风会有转南时。浮生只作无心看，何用咨咨咄咄为。
孤舟横岸水潺湲，野色天成一段闲。十数牧儿黄犊侧，两三钓叟白鸥间。丛丛烟树谁家市，浅浅云峦甚处山。风定浪平归路稳，更无魂梦到萧关。
八载天涯喜遂归，吴乡当暑亦相宜。茗烹阳羡慰久间，鲈买松江更一奇。老树经风惟柳长，新田得雨未秋迟。不因看镜惊头白，将谓情怀只旧时。
八年不见此山青，一见殊增老眼明。鬓发已从霜露改，翠屏只在水天横。纤尘不染皆秋色，久间相于若世情。朝爽夕佳常领略，去来争似钓舟轻。
心悟玄机妙不传，家虽谷口近平泉。且谈方外山林乐，休诧人间将相权。世事何如难逆睹，吾生已矣莫多缠。未能免俗聊相问，更活耕桑得几年。
寺有宗盟几百年，洪恩新锡出尧天。三生香火前因在，一段林峦旧识然。华表鹤归今岂异，葛陂龙化古尝传。更须行脚江湖了，来结云山不尽缘。
二十年前典此州，经行中又几春秋。青山面目元无恙，白发形骸祗自羞。客子登临知有酒，古心忧爱在斯楼。凭栏慨想飞吟过，水视杯坳芥视舟。
檐花窗叶和灯前，全似江南雁到天。渐老弗堪秋意早，不眠那为雨声然。学儒不力冠非误，善舞何心袖足旋。唤醒几番关塞梦，蛩吟四壁只年年。
天赋经纶满壮怀，饱于敭历老其才。江东见谓无卿比，今世谁能舍我哉。岭表分弓宽上顾，淮头弄印待公来。玉阶宜罄忠言告，闻说天边有诏催。
袂判平山十五年，喜迎召节下楼船。交情一见岁寒在，世事几番春梦然。我亦将归谋佚老，公今此去类登仙。一杯且酌长沙酒，莫忆灯棋话汉边。
苍苍仙种自谁栽，一度秋光两度开。故遣宝花装世界，重教金粟见如来。香于月下开樽对，意似霜前把菊催。生怕重阳风雨近，亟须领略莫迟回。
汉恩列土育如春，留得芳名远到今。几换人民此城郭，四围阛阓有山林。见长安日存吾敬，望大行云契彼心。忠孝永贻千载后，绝胜易水筑黄金。
羽旄钟鼓旧曾游，沟叶宫花迹尚留。耆老遗开秦雍土，登临伟观楚湘州。月明故国存千禩，木落空山又一秋。极目长天诗不尽，西风吹雁使人愁。
偶因萸菊到城头，手揽潇湘一片秋。西北黄尘清远徼，东南紫气盛中州。众山环拱皆衡麓，一水横陈是橘洲。且酌芳樽酹千古，去来鸥雁自沉浮。
老态龙钟雪满头，黄花招我对清秋。东篱幸可安吾土，南服何堪典此州。莫忆风巾游汉渚，早呼雨笠访沧洲。明年把酒知何处，预约家僮酿蚁浮。
公余赢得片时休，徙倚危亭豁倦眸。屹屹独存今岳阜，滔滔不尽古湘流。犹看雪意微茫在，顿觉春光骀荡浮。举酒莫论今古事，只将身世付沙鸥。
占得湘中地最高，山川端欲助人豪。萍蓬江海通吴会，兰芷汀洲带楚骚。人住翠微藏夕霭，水连碧落见秋毫。阑干立尽家何许，徒赋归心折大刀。
阅三十载墨犹新，公是当时第一人。马革伏波惭立柱，羊裘严濑老垂纶。观宾可以观其主，在子胜如在乃身。多少汗颜君袖手，凭谁举酒问穹旻。
虚檐索笑几逡巡，不得春风不肯春。忽睹冰肌傍官道，相逢霜鬓在征尘。怜渠孤迥犹寒畯，慰我漂摇类故人。犹赖东君不捐弃，枝无南北一番新。
衡山九十里衡阳，风物熙然冠楚乡。古木千章屯翠幄，小溪数曲卧虹梁。雨蔬旋摘充庖美，社酒新𥬠透瓮香。村舍春长无一事，门前车马任渠忙。
数日征行喜即晴，山明溪秀翠为屏。竹门梅出数枝白，松外山横几叠青。人渐采茶登陇阜，家多酿秫市邮亭。短舆午困几成梦，两两枝禽为唤醒。
行尽潇湘第几山，短舆轧轧费跻攀。柳边官驿堠十里，竹里人家屋数间。宿霭弄阴风料峭，春泥障路雨斓斑。韶华衮衮成虚掷，强托清吟解病颜。
境入祁阳驿堠迢，道旁烟火顿萧萧。茅冈丛筿路磊砢，蓬舍扃柴人寂寥。市粒颇艰缘岁俭，野芳交发自春饶。扶藜勇过黄罴岭，知竭精忠答圣朝。
垂垂白发老相催，末路崎岖毂又推。万里备更霜雪苦，十年重入瘴乡来。休思往事骖鸾去，恍类前身化鹤回。行尽潇湘春脉脉，故人惟有道边梅。
病躯羸马陟崔巍，扑面征尘抖擞开。万古春愁借山隔，几番风信把花催。染成湘泪笑邻竹，飘作寿妆嗟辱梅。撚尽吟髭无奈困，亟呼茗椀胜村醅。
可恨封姨妒双玉，飘残羽袂委泥涂。香余江路诗传甫，影落孤山仙去逋。桃李儿曹从后我，竹松朋友肯疏吾。梦回纸帐身为蝶，留得掀篷数尺图。
冷落愚溪十里村，暂容车骑憩柴门。松荒顿忆陶潜隠，梅落难招宋玉魂。累日有风春自暖，今宵无月夜难昏。勿令鼓角鸣行帐，田舍将疑有戍屯。
仆仆征鞍日向西，相将山色界湘漓。农多火种春犹烧，客每露行朝未炊。燕傍人家犹细认，马行官道似曾知。眼前风物纪无尽，賸费吟鞭几首诗。
湘浦才春已着鞭，依稀渐近劝耕天。山樱花落红飘雨，野草烧残青入烟。云接岭头阴漠漠，泉流涧底响涓涓。严关两入知非偶，重扣宝坊占宿缘。
行尽湘中一月春，霜髭几欲染缁尘。山无重数几何路，花不知名俱可人。午困得茶聊吻润，春愁著柳亦眉颦。天教早办公家事，乞取身归笠泽滨。
雨欲今朝忽又晴，客涂忧纬为关情。木多未叶春几槁，桃已皆花水未生。宿麦既辜秋陇种，新秧正候早田耕。蛰龙何处深渊睡，乞取霆声为唤惊。
冰霜染得鬓毛深，又复钩辀听岭禽。老马已非筋力旧，好山重见面颜今。地饶风物皆春意，天念尘烦为午阴。转首十年成一梦，龙蛇满壁富新音。
误领元戎太乙旗，提封四履镇南篱。旄倪争向道涂看，名姓亦为蛮徼知。时务正殷毋事酒，春光虽好莫言诗。经营都了家山去，此是从容觞咏时。
十年复此主文盟，喜得名邦岁贡英。宴启鹿鸣珠照乘，堂开鹏运玉连城。梅花雪里传魁信，桂子风前送客程。若到天庭问南事，细陈长策为销兵。
雁峰自昔号名州，尔既难辞我莫留。临政毋忘宣上德，持身谨勿遗亲羞。当令民诵循良守，罔俾人讥恩泽侯。国事正殷宜黾勉，明年吾自问归舟。
子在衡州我桂州，两州相望共承流。天回北斗又华旦，人立东风正黑头。新岁五更三节序，老夫六十二春秋。何时共对屠苏饮，应念孤云为倚楼。
犹记冲寒溯峡来，相期偕至亦偕回。朝廷有诏许归老，藩岳无人值借才。顾我凋年嗟已矣，如君英略勉之哉。度泸要了经营事，心放公平手放开。
三载烟岚在岭陬，几番清梦到松楸。每怜老子身关塞，长忆童时某水丘。今得归来访渔隠，不妨高卧老菟裘。据鞍矍铄成何事，徒愧平生马少游。
强健南游抱病还，鬓毛剥落足蹒跚。喜观云衲酬前约，莫听家僮说旧官。幸免如陵羞在陇，将期同愿老于盘。当家公案师拈出，更向三山石上看。
画诺三边赖一贤，怜余东下病缠绵。驱驰不惮数千里，缱绻相于十二年。我老已辜康乐屐，君行快著祖生鞭。祗惭无力堪吹送，雪意垂垂饯去船。
禅榻相逢六载前，当时驽力尚堪鞭。继更烟瘴为形役，遍历风涛不意全。思旧仙游嗟已远，老躯痿废抑谁怜。而今莫问人间事，得正狐丘是甚年。
粤从融结此山川，便作人间小洞天。香火丛林千古盛，神仙窟宅自今传。品分三洞中犹宇，脉贯两岩下出泉。我自有缘聊乞取，万松阴里一牛眠。
腊寒彻骨越精神，吐尽清香不待春。华屋芳筵犹恶俗，竹篱茅舍只安贫。湖烟笼处难藏艳，窗月飞来为写真。自得孤山题品后，至今偏解恼诗人。
出郭寻芳作野行，岩高墅旷水流声。草亭日午鹦啼巧，竹院更深月色明。宝殿鳞鳞章佛界，珠帘卷卷向山清。悠然一榻浑无梦，时有溪声枕外生。
飞鸟遗音入翠林，转教柳外和鶑吟。岩留云雨过朝暮，寺枕溪流亘古今。客过端阳欣采艾，僧嫌破衲懒缝针。杯中蒲酒休辞醉，目断青山有远心。
暇日肩舆上翠微，烟光峦气湿人衣。桃花片片随流去，岩漏泠泠作雨飞。丹井稚川成药处，双峰滕子读书基。观音阁上清风爽，拟我诸公吟未归。
林木自春兰自芽，游山过我兴何赊。铁桥问径最高顶，石洞开云随处家。人讶长年能绿发，我知真性即丹砂。谈锋未了归途速，一雨洗尘清可涯。
暂闲吏债访仙居，云亦随人为卷舒。桑下忽逢三度宿，腹中如饱十年书。哦诗对酒谁知我，食柏餐霞一任渠。底事若能无障碍，不愁无地著吾庐。
地当平旷易为山，故得崔嵬汉沔间。云雾涌来无下界，楼台浮起在中天。开窗时见雷霆出，隠几闲看日月还。更有钟声最堪恨，南风时到八陵边。
石路崎岖石濑鸣，峰峦回合小原平。桑麻积雨肥春垅，鸡犬一村喧昼晴。田妇共携中饭去，樵童相唤上山声。边头今有江南景，十数年来不用兵。
向来陵谷尚休然，放眼高台万象还。南国一池襄汉水，中原千古邓唐山。斜阳淡淡飞鸿没，芳草萋萋戎马闲。前代英雄亦何许，棹歌日日过沧湾。
天柱峰高万壑分，故留九锁限尘棼。泉飞窗牖长为雨，日上冈峦半是云。洞擘阴崖通远岫，石生暗晕作奇纹。圣朝每为民祈福，绝笈求仙汉代君。
历遍江湖几万重，岂期方到洞霄中。山翻九锁天分出，洞彻三茅地透东。夭矫龙蛇幢节影，晶荧日月御香风。茫茫世上寻云汉，何必仙宫胜此宫。
万山森玉寒如削，一骑奔尘去欲飞。路阔并鞍同笑语，酒酣执手话依违。英名他日垂青史，好语今朝纪翠微。三月钱塘江上道，莫歌金缕易忘归。
简师得道不参禅，燕坐常居古色轩。夏禹告功遗迹在，任公垂钓有车存。海通泉洞深千尺，寺映重岩月一痕。何日短筇尘外去，瓣香来此叩玄门。
小舟咿哑渡横塘，十里秋畦粳稻香。莫怪雨声惊客梦，要催诗句入行囊。重过苹水波浮绿，遥见菊篱花正黄。佳节莫论重九后，𫇢篷独酌泛茱觞。
五百年前吾祖宅，云孙从昔未曾经。山藏古寺窗连碧，水绕平田稻正青。台染夜云微带润，剑涵秋水尚余腥。僧堂借得羊毛笔，自蘸寒泉写石屏。
五旬行李经吴越，四月风光正惠夷。绿水悠悠晴脉脉，青条总总实离离。飞来何处双黄蝶，叫彻他山一子规。却把闲身成倦客，关心书几昼长时。
丝桐挂壁户常扃，雅弄深防俗耳听。滴露研朱重点易，焚香炷火细翻经。山含晚色千峰紫，松傲新霜一派青。独向岩扉抱高隠，有谁能识少微星。
前面人家是画图，数间茅屋映菰蒲。蒙笼云里群峰出，款乃滩边一棹孤。岁熟农人还自乐，天晴水鸟竞相呼。绝怜两岸垂丝柳，比却来时一半枯。
细字书横双眼明，破窗阅尽几阴晴。年来干禄浑无梦，老去吟诗尚有情。谩向纸田耕石砚，断无金缕侑银觥。和篇聊博先生笑，应笑寒儒太瘦生。
世态翻云覆雨间，令人合眼梦还山。生平名义入肝膈，岁晚师门要面颜。鸥鹭波宽虽有约，凤凰城近可容闲。留年看试调元手，未拟安仁赋拙艰。
特地扪萝入翠微，杨花故故点征衣。游人尽逐暮光去，野老独携山色归。拟泛银涛浮浩渺，难寻玉貌问芳菲。吴亡越伯浑休问，且买清樽送落晖。
遥山一望青如染，到得山边却不青。松径有风常自扫，岩扉入夜不曾扃。烧残柏子重添火，沽得村醪旋倒瓶。却羡山僧无一事，日长帘下自翻经。
连日新晴惬病怀，跧藏一室绝纤埃。出来未得寒犹在，穷不奈何春又回。酒盏惭疏朋旧少，纸帘不为俗人开。日长自有闲工课，汲水铜瓶浸古梅。
借得小楼聊寄迹，夜深犹自未扃扉。鼠摇暗壁惊人梦，萤度破窗粘客衣。旧隠图书从水泛，后园松菊与心违。思量应被沙鸥笑，烟雨满船胡不归。
二十年前曾到此，重来又是晚春时。芦因水长全然短，山被云遮分外奇。渔艇添成古图画，雁行点破碧瑠璃。布衣憔悴江湖客，闲倚栏干自觅诗。
去年相遇钓鱼矶，今岁飘飘又入扉。渡月薄侵蟾兔冷，拂云轻助燕鸿飞。逗遛余响惊残梦，催促新寒上袷衣。欲把丝桐传此曲，破琴弦断损金徽。
六幅蒲帆去似飞，浪翻新涨绿沿堤。一川水墨王摩诘，十里鶑花杜牧之。云绕楚宫春雨后，烟笼秦树晚晴时。人生来往情何极，江北江南酒一卮。
闲来古寺欲忘归，无奈征尘染素衣。绿叶云稠荒涧水，白云青湿旧禅扉。窗涵远色明丹篆，钟冒岚烟入翠微。盛世登封今已矣，断碑无语对斜晖。
故人邀我共清樽，蹑屐归来已半醺。无限雨声供醉笔，一窗灯影共谁分。铜瓶火煖鸣天籁，宝鼎香残拂岫云。今夜梦魂清更甚，扁舟冷伴白鸥群。
入却山来事事宜，眼边何处不关诗。风飘花片上书册，水浸山峰入砚池。酒欲饮时斟易尽，棋当胜处著嫌迟。个中自有无穷趣，莫遣儿曹取次知。
重屋祗承敬勿休，前星主鬯贰凝旒。度筵九尺陈黄目，助祭诸王未白头。精意已知通烈祖，仪文元不减圜丘。两阶屡舞苗民格，何况金穰岁有秋。
东南王气萃钱塘，襟帯江湖国势强。万顷烟波流德泽，四时弦管乐丰穰。帆归别浦鱼盐聚，雨过平堤草木香。欲赋上林才不逮，举头三祝寿无疆。
场屋辛勤债未偿，又随宦辙到河阳。米无五斗腰徒折，醋有三升鼻惯尝。屡典朝衣赒过客，时沽坊酒涤愁肠。此心对越知无愧，午夜炉香乞岁穰。
化瑟初更世道清，宗臣只合在朝廷。谋猷况已弥台衮，姓字尤当列御屏。不向红云鸣玉佩，却随丹旐引刍灵。象贤喜有金闺彦，全似先生旧典刑。
散策深寻紫翠边，雨余林密意苍然。玄崖拥路奇千叠，邃洞扃抽自一天。殿古尚存唐岁月，地灵疑带汉风烟。斜阳欲趁归樵路，倚杖更听云外泉。
少尽其力老弃之，可怜骨立行步迟。何心更惜干障泥，病夫醉兀枯行枝。主家刍豆岂不饱，吾宁忍死不愿肥。肥时无奈人争骑，骑时鞭打无休时。
揭纸糊窗莫放开，园丁新送木犀来。绕屏着色无非画，尽日烘香不用煤。同气相求唯径菊，后生可畏独江梅。月中一本应灵异，待向仙娥觅种栽。
韫质他山带玉挥，干旋坤载妙玄机。转时隠隠海风起，落处纷纷春雪飞。圆体外通常不碍，贞心中立动无违。世间多少槐安梦，信手频推为解围。
五鼎生封事不难，此身当与道相关。天高地下日易晚，古往今来人少闲。靖节早辞彭泽县，子陵终老富春山。当时若为虚名起，未必有名留世间。
或居岩谷或居廛，未作天仙且地仙。诗只半联人寡和，画才数笔世争传。弹琴无谱自成曲，卖药资身不较钱。或问先生今几岁，笑言谁解记生年。
岂是林逋放鹤迟，习闲成懒静相宜。落花时节人中酒，夜雨轩窗客赌棋。身外浮名何用觅，人间多事不须知。屋边梅树梅边石，岁岁春风日日诗。
芃芃秋草闭门深，世事年来口欲喑。文欠官衔谁着眼，命无时彩自劳心。收书祇愿儿能读，得酒惟须客共斟。幸有无弦琴挂壁，不容声处是知音。
匣中青镜秋月明，妍嗤毫发无遁形。人心不同有如面，青铜照面不照心。人心本灵本虚静，谁实昏之私欲胜。匣取青铜且勿开，自照心中大圆镜。
一片青山水四围，家家有竹护柴扉。养成猿鹤通人语，放去牛羊识路归。紫蕨甘肥轻鼎味，绿蓑安稳胜朝衣。浮云遮断人间事，浪说桃源今世稀。
梅传春信伴持觥，寿数新年满六庚。长与白云分屋住，闲骑黄犊趁山行。不因问药深深隠，除却能诗事事生。看到阿咸俱白发，百年门户共支撑。
靖节高风去千载，至今遗响在平塘。洗耳洗心甘绿野，濯缨濯足付沧浪。松间月色诗千首，竹里棋声酒几觞。正受全归无一欠，未为公憾为时伤。
金陵往事已成虚，江水清清只见鱼。遗庙空存元帝像，故家多有二王书。秋风出塞调生马，夜月吟淮跨蹇馿。借问新亭诸老泪，而今烟景复何如。
主僧走城磨馿儿，廊僧闭门缩头龟。长发行者披鹑衣，瀹我苦茗行相随。禅床破簟客自展，急呼苍头挥大扇。卧到夕阳暑力软，归趁潮平柁流转。
从来直气劲摩空，又吐忠嘉忤九重。指斥分明人所忌，去留谆复上能容。清风慨慕桐江钓，异渥新疏竹使筒。熊轼一行聊复尔，羽仪禁路要夔龙。
政喜论文子遽归，扶胥之口访韩碑。吟篇佳处南游得，行李轻如始至时。石友秉心终可托，铁翁具眼远相期。勉旃办取兰闱捷，四六供官且放迟。
围棘千间手拓开，帅幢元是个中来。前峰卓卓尖如笔，正路堂堂稳踏槐。自此鹄袍容万士，浑然龙化出伦魁。南州尽说明年好，依旧科名得上台。
好风佳月说龙川，人喜新来别乘贤。才尽优为千里式，学今有用四书全。黄门祠下挥吟笔，丞相岭头先着鞭。莫但俛眉衔纸尾，忍教田里苦颠连。
白云捧拥到危巅，杰阁翚飞倚半天。谷响颇疑吟木客，潮囘坐见变桑田。几重山隔几重海，一日身闲一日仙。真乐无如会心处，林花野鸟亦欣然。
山间未晚先得月，料想城中见较迟。海吐银蟾渐呈露，林垂翠影早参差。孤轮涵涧安禅处，明镜当空沉籁时。夜半衰翁犹独坐，清光吸尽入诗脾。
长风吹裂碧云堆，卷取银河泻下来。雨搅犀潭千尺浪，烟遮龙窟一声雷。松翁偃盖岩隈立，猿女穿萝洞里囘。旧事兰亭好拈出，婆娑溪曲共流杯。
龙门凿破碧天池，呈佛高峰插翠微。对岸钟声犹隠耳，御风檐角尚如翚。二神择地非着相，双锡腾空向上机。此境世间如更有，安知古殿不重飞。
无尘明镜太玲珑，匣向周遭紫翠中。地有仙家云母石，天然上界水晶宫。通宵如昼溪头月，盛夏回秋竹罅风。万斛客愁都荡尽，一杯圣酒画栏东。
冲暑登高人所惮，云韩龙孟乐相从。眼穷溟海九万里，身在蓬莱第一峰。潮长屿低帆势急，山回路曲树阴重。日斜移席临池饮，戏掬清泉解酒容。
勘破禅家最上关，掀髯朗笑响千山。海门正涌冰轮出，昏鼓先催玉节还。独上层巅风浩荡，归沿小涧石孱颜。寻幽本是闲人事，聊复分君半日闲。
笑掇巍科是管君，等闲马上换京官。扶摇九万从今易，植立千年自古难。多办衣裘御风雪，紧操维柁过泷滩。中朝知旧如相问，试把吟篇举似看。
天将造榜放秋晴，南国新逢运会亨。障碍洞开来试者，计偕稳送上华京。主人况是梅花宋，寓客渐非日色程。面见河南已分晓，伫聆魁捷响仙城。
巨石卷阿驾半天，樵山风景岂虚传。水帘不卷四时雨，丹灶空凝万古烟。印石尚存乌利迹，问谁曾识紫姑仙。我来游遍登云谷，更借山僧半榻眠。
铁汉从来去就轻，当年乌府树风声。福星临分人安乐，浊世如泥志洁清。祠命忽传奸吏贺，归装绝少担夫惊。退庵本惬家林兴，父老攀辕却有情。
未到白云先碧霄，瘦藤支我上山腰。烟横远树醉眸豁，竹引清泉尘虑浇。酒滴松根和露饮，茶烹石鼎抱茅烧。平生不被利名锁，半掩柴扉听晚樵。
书味无穷得属厌，待瓜六载不辞淹。乃心雅欲亲诸老，初筮惟知守一廉。毋纵弯弓猎鸡犬，谨防暴客起鱼盐。同乡同姓钟情处，酌别中秋吸玉蟾。
莼鲈高兴趁新秋，帆腹吞风涌去舟。万宝集登天子库，诸蛮遮泣海山楼。世间颠倒是非梦，达者逍遥得失侯。归到家林定重九，团栾杯酒菊花浮。
数尺飞泉漏隔城，寒岩坳处落琮琤。悬知胜境无尘到，却讶晴天作雨声。一歃不容贪者饮，两峰宜著醉翁行。此泉千载因人重，曾识光风霁月清。
铜蟾滴砚不曾晴，命到通时文乃亨。善射定知杨破的，力耕必获稼如京。锦旗门巷夸联荐，椽笔春闱又中程。擢第三人如下问，定将四字语元城。
风化之原出泮芹，饮循仪礼豆笾陈。国中推择爵齿德，堂上献酬介僎宾。主一敬存容自肃，歌三乐备意相亲。粲然应接非观美，所望今人样古人。
无哗观者也深衣，古典如迂效颇奇。放出曦轮行事日，飞来捷帜序宾时。俎阳便觉春流畅，拜爵潜教俗转移。此礼重行应易易，邦人耳目熟威仪。
束书相伴到江西，我尚濡留子遽归。轮角难生催别斝，刀头欲折为斑衣。功名有分须如意，学问无穷更造微。若到家林遇奴辈，先教拂拭钓鱼矶。
圆沙有此隠君子，短褐枯筇自一丘。安乐窝中宽宇宙，逍遥游处眇公侯。逢人皆喜一无忤，于世何求百不忧。种德已深天必报，大儿玉立最清修。
晓随丝辔饭僧坊，丞相祠堂一瓣香。试问神仙蒲九节，何如名德菊孤芳。高山仰止堪模楷，百世闻之尚激昂。我辈此来深有意，岂专泉石癖膏肓。
与可人游五四并，快风吹面洗炎蒸。鹿巡夹道千章木，猿挂垂崖百尺藤。石室横琴清振玉，壶瓢酌水冷调冰。瀑帘雨后笼山阔，不许尘埃俗耳听。
少年芹泮也儒冠，底事缁袍染异端。孤岛一灯开佛屋，长身七尺占僧单。钟鸣鱼叩随缘过，棹舞鸥飞取次看。亭下听经鼋在否，石栏摇影碧波寒。
也曾勘破到风幡，坐得形枯鬓早斑。衲子指为真铁汉，江神幻出小金山。华亭浪急翻船入，葱岭云深挈履还。香烬未寒行道处，萧森翠竹护禅关。
十五年间再绣衣，幡然一出浩然归。囹空但欲全人命，网打谁能避祸机。壬巧交攻邪害正，丁钱奏免是成非。离亭父老遮如堵，莫驻春江去棹飞。
我如越雪致狺狺，此事牵连亦到君。久矣浮名等蛮触，付之公论定莸薰。四知谁不推杨震，三已何曾损子文。甚欲一行陪祖帐，万山遥隔几重云。
佳哉茂士颇圆机，频到萧斋对麈挥。官长见知因职业，人生最乐有庭闱。东山至宝身当惜，伯玉中年力去非。一事说来真可敬，来装罄矣贷金归。
里闬如君苦绩文，几年良玉困炎昆。鹗书快甚催随计，鹤发忻然慰倚门。袍绿光华应分有，汗青久远要名存。江头目送西行棹，惊起骊龙渴睡昏。
少年政要识艰难，受国恩深早一官。着力莫孤先世望，从头细把四书看。金兰益友真同志，菽水慈亲曲尽欢。学取老夫穷意思，免教人指袴𦈡纨。
五常百行异其名，腔子源头一个诚。数马似愚宁过谨，悬鱼虽矫却真清。宽和爱众众同爱，骄倨轻人人所轻。诗好何如勋业好，旗常元不载诗声。
一同休戚尉相关，肉食那容职旷瘝。验视难真防木刻，追擒易误戒弓弯。千寻树看萌芽始，万里行从跬步间。大抵穷通皆定分，炎门邪径莫跻攀。
毫端五色织成章，皎皎清标月照梁。再战文场推定霸，一经书法首尊王。鞭扬庾岭梅花早，梯上寒宫桂籍香。师道自居吾岂敢，所期竹帛远流芳。
久闻北寺最清幽，因看花田遂一游。近国好山半烟雨，参天乔木几春秋。香凝永昼添谈柄，风送长松爽茗瓯。此境今才逢我辈，不留诗去鹤猿羞。
霓氅蹁跹拜玉宸，发挥道德五千文。步虚夜半千山月，朝斗空中五色云。风雨若时昌国运，乾坤齐寿祝吾君。贤侯方寸精诚积，散作丰湖叶气薰。
山行颇觉思悠然，游遍仙家几洞天。登见日亭风刮面，立飞云顶月齐肩。稚川翁有烧丹灶，景泰师留卓锡泉。我得真人金石诀，无求自可享长年。
久矣深山炼鹤形，闻呼峒长又逃名。断崖怪木人稀迹，乱石奔泉涧有声。剑定通神收古匣，棋聊供玩戏纹枰。药瓢解赠宁无意，重到孤庵论养生。
一庵移向白云堆，桧柏参天少日栽。颇怪发如金线样，想曾眼见铁桥来。佛粘土壁煎茶供，客对蒲团取芋煨。却笑老卢怀钵走，只因说出镜非台。
仙去千年重此山，不禁风雨屋摧残。金能点化空谈易，钱欠通神着力难。支厦终非一木了，成裘未免众毛攒。洞天有分人人到，轮奂峨嵯起笔端。
翩然拂袖忽然囘，带得罗浮面目来。乞食又还双足茧，坐禅岂是寸心灰。故依花首从三靖，旋摘茶芽供一杯。兰若苦空君不厌，可能为我扫苍苔。
邺轴轮囷数世藏，乃翁曾读被龙光。诗书有种芥拾紫，科举催人槐落黄。学到自然名盛大，文工更要理深长。岁当酉戌吾家旺，月府先教窦桂香。
不枉金闺贮一贤，唱名重见冕旒前。省闱见说第三赋，选调犹迟十八年。据实语人南峤事，无多行李浙江船。壶山群彦官今紧，直谅如今合茹连。
风流太守作春游，到处恩波浩荡流。怀绶故乡需上日，移舟别浦趁中秋。声歌洋溢行人口，书翰纵横健笔头。识面虽新心颇熟，殷勤话别送归舟。
五载南州屈重名，活人一段是归程。两州曾唤两苏起，孤节要师孤竹清。合有锋车催赴阙，不应画戟又专城。闲身已决深山底，千里犹能共月明。
喜气棱棱肖紫岩，向来石燕毓奇男。九十入相今才半，七日为人恰后三。籍湿金闺穹地步，椒香玉斝盎春酣。赤松须待功名遂，蒲涧清泉墨菊潭。
四度笺名达帝聪，布衣便有此遭逢。吾家积庆为心印，一战收功在笔锋。举子头场关荐鹗，时文手段要屠龙。庭前手植森森桂，飞捷今秋好事重。
清晨风日辟群阴，一纸三熏上帝临。或者贪功频滑手，毅然奋笔特诛心。冤辞赖有由言折，圣世难施汉法沉。此举岂谋身祸福，祗怜无罪絷南音。
远民冤甚草菅芟，抗论公庭出至𫍯。且喜一方全性命，何妨三字减头衔。机关平地藏深阱，仕宦伶人视戏衫。五逊州符今免矣，幅巾藜杖可松杉。
狂妄孤臣罪有余，三年三度挂丹书。群儿过计愁郎罢，外物浮名总子虚。只是儒酸真面目，不题道号混樵渔。亲朋欲语浇教醉，休与时人定毁誉。
凤出丹山定九苞，桂林要拣一枝巢。久闻岩窦须幽讨，不是豪人莫泛交。鹤发频将安问寄，萤窗勤把旧书抄。功名到底还坚志，崛起新丰一草茅。
森森杉桧郁相缪，散策何妨逐胜游。梵宇庄严传浙样，碧池荡漾纳泉流。将军赢得山林在，衲子多因粥饭留。眼界虽云欠轩豁，晚凉宜酒且夷犹。
吹面东风竖绿蓑，诗翁七十醉婆娑。放怀自号天随子，知我无如春梦婆。吟有小奚磨破砚，卧看赤脚踏行窝。太湖争似黄湾阔，高浪粘天独笑过。
诗似油翁背注油，知音世有几荆州。乍寒乍暖方榆火，无米无钱只叶舟。客况可堪今老大，人生何必尽封侯。津亭且莫匆匆去，万斛春醪任拍浮。
运厄南州暴吏专，鹖冠却有好官员。捕猺怕损平人命，制锦尽除常例钱。枘凿一言辞辟郡，胸襟三略合筹边。景文匹马长相过，我愧才非玉局仙。
鹄袍忙立老槐阴，争望文星早照临。称物衡无高下手，别形鉴有是非心。品题岂逐朱衣转，沙汰何妨苦海沉。将见贤书协舆论，真才到此遇知音。
四时冰柱湿风前，绝顶飞来一派泉。瘦蔓相牵根太古，苍崖特立探长天。灶荒孤鹤寻遗迹，寺老幽禽闯坐禅。闲日频游归复梦，结庐曾许蹑坡仙。
蒲根采得泛金船，滴水岩前且地仙。造物添支闲岁月，上恩不与好山川。意行芳草迷丹灶，旋摘新芽拨涧泉。欲雨还晴便登览，更消一宿白云巅。
今日快逢僧结夏，不妨乘兴扣禅扉。山垂远瀑溪声急，风卷痴云雨脚稀。囊锦诗成僧借看，纹楸棋落鸟惊飞。此来莫讶凭栏久，杰阁新成拂翠微。
假帅如公自古无，邦人久矣望锋车。政声难掩诸公说，明主周知万里余。豹尾鸡翘那欠此，莼羹鲈鲙且归欤。江头鼓动江船去，喜气欢声动里闾。
征鞍风软踏香尘，又送斯人南海濒。纠郡正资宾画重，洗冤须放笔头春。勉期圣处功夫到，肯学世间儿女颦。五瘴由心今一洗，笑渠辟瘴嚼人频。
堂堂山立旧朝簪，久屈清流督献琛。风赶连艘出狮国，浪吹残句到鸡林。平生不隔同年面，中岁难禁惜别心。归见耆英定相问，只言闭户万山深。
杰作传来见一班，少年笔力老孱颜。根源有学皆堪味，首尾无瑕孰敢删。工要前篇人易取，说须两段意相关。森森天骨晶光缥，去必轩腾十二闲。
秋欲中分暑更袢，金风崛起便成寒。桃笙夜展犹嫌执，狐向朝披便怯单。翻手炎凉真可笑，循环造化果无端。老来一任添霜缕，寒暑难磨只寸丹。
已孤前度一中秋，满望今宵月下游。药杵放闲灵兔懒，镜奁掩却素娥愁。知谁有术擎梯取，枉费当年弄斧修。天靳清明每如此，樽前休恨翳云浮。
斐然狂简不知非，席帽何时免诮讥。官样词章惟典雅，心腔理义要深几。各随鹏鷃高低适，一笑鸡虫得失微。偶未成名儿勿恨，我方追悔蹈文闱。
鉴空阁上赏僧轩，祇树深开不二门。一水横流界平野，数峰突起补前村。舟来舟去人多事，潮落潮生岸有痕。镇日长闲输老衲，倚筇独坐古榕根。
玉柯仙管频念我，大书束缣浓墨斑。寄情缥渺江海际，匠语惨淡云烟间。燃藜太乙中夜照，垂钓客星清昼闲。观公舒卷皆以道，仁智山静水潺湲。
学者山斗吾径坂，杜门养志衣莱斑。孤峰度越青云上，一世失得浮埃间。凤鸣思诚频遗讯，龙卧草庐相对闲。三贤鼎立名师友，衢江万古身潺湲。
衡阳布衣武应辰，柯山迎拜新使君。使君道德今天人，不知肯开衡山云。君看衡云开未开，吾道所关非小哉。应辰为我三致意，行藏已定颜心斋。
今年至日有喜色，四方士友来请益。德场宗英质大学，上饶诸贤问太极。草庐一纸隃寄音，径坂七言大书帛。衰予甘遁西河上，点检身心有方册。
潜斋山雨过从久，每说二公不离口。山雨去佐玉楼仙，潜斋起领金坛守。一江一浙两知音，柏枝东指还西否。胡然拄杖转落南，膜拜丛中狮子吼。
急雨收声霁景开，蓬仙岭客岛云来。千丛撷秀牙铺雪，万臼研膏杵震雷。池上落英留绿叶，眼中飞絮点苍苔。去年醉墨今重看，笑领诗翁潋滟杯。
蜀浙当年贡亦劳，至今惟重建溪毛。地灵丹凤衔萱草，水圣苍虬幻雪涛。笑指茶星夸小范，愁伤民力叹袁高。皇华早晚归经幄，丁俑应难谏舌逃。
东风未绿无边草，北苑先抽绝品芽。六辔行山清雾潦，一枪入焙带烟霞。凤呈奇羽名仙麓，龙护香泉供帝家。万碾玉尘飞动处，鬼犹劳矣况人耶。
使华金掌冠卿材，曾侍红云一朵来。龙井为君增洗濯，凤山来客小低徊。膏翻玉雪团香帖，味笃金兰共酒杯。计相他时踵庞老，席前敷奏记东台。
天生神醴地生材，曾感当年𬸚𬸦来。钓水取清芳酷烈，采山可茹味徘徊。能招霞侣云中笑，得奉龙颜食后杯。细品第三纲最胜，人间双井当舆台。
仙芽龙水办头纲，百草山中不敢香。表进得陪华使拜，贡余遣饷守臣尝。拟思苦口陈忠谏，可但饴茶献上方。分我清风生两腋，惜无文字只枯肠。
周原愔愔隶台纲，茶篚驰供玉食香。贡重郑男难并列，品珍考叔未曾尝。乳花烹就分清贶，英草吟成属大方。后蔡前丁同入讽，令人怀古九回肠。
郡凋亦办七茶纲，不似霜台雀舌香。上美为元包锡贡，残膏分丐雪翻尝。三为大有天王飨，二得坤中臣道方。退食自公味公赐，狂吟牵动璟心肠。
东风吹折凤山芽，驿献花箱仗使家。遥想仙芳供御碗，应怜味谏落天涯。厥包锡贡何年始，其苦如饴信地嘉。斋祭无繇陪褥位，膏余分匄咀菁华。
凡卉千山未吐芽，天生灵草瑞天家。漕修贡事东西廨，使起英流南北涯。谏苦固应疏汲黯，品高终必相王嘉。老衰不办茶歌献，但诵周原远有华。
招麾不可独斯人，中外称为社稷臣。永叔未容居四谏，鲜于且起福全闽。光华濡辔今亲遣，风采埋轮又一新。命下八州俱鼓舞，紫霞老守喜津津。
九曲山川值异人，仙灵忻舞对波臣。德星临照来从蜀，瘴雾澄清一洗闽。泽物濂翁仁望着，宽民王旦政条新。烂柯精舍班荆语，好约秋风到北津。
皇华都骑访陈人，似洒仙瓢助守臣。亭午建台申大雨，作霖用汝泽先闽。物情是处皆忻吐，吏习从今一洗新。陕事早知付韩范，尧夫定不叹天津。
皇华相约醉崇台，正月海棠弥望开。万象呈春杯潋滟，千花炫夜烛萦回。雨余妃带华清沐，云幕仙从绛阙来。明岁公归对红药，吟成寄我馆蓬莱。
西州名品萃东台，特为光风连夜开。春事三分元未半，诗肠一日九周回。雨中有泪坡吟尽，马上沾花甫醉来。郡坞数株寥落甚，园丁爱护剪荒莱。
人间姚魏总舆台，独占神仙上品开。绝代词华三峡倒，当时谏草九天回。晚晴大白檐前举，春暖小车花下来。笔补浣花溪畔老，吟工压倒北山莱。
孤风独上子陵台，藻思天然顷刻开。银烛不妨花下照，铁心肯向赋中回。休怀濯锦江边梦，早应筑沙堤上来。急裹紫霞望公至，也教凡卉识仙莱。
使承帝命若予工，膴膴周原布惠风。正似公权怀笔谏，岂如后蔡谱茶功。春盈夏涸疑神水，荼苦饴甘属太空。芹献固知仍旧比，采蘩泂酌亦昭忠。
春光物色伴扬班，昼出城南暮入阍。转蕙风吹禊亭竹，采桑日照女筐蘩。清游得共皇华醉，妙语能追红药翻。一任鹃鸣芳自若，坐间嘉客意同原。
一翁闲伴两星台，亭畔看花花半开。我盍归田垂钓隠，公行持橐侍鸾回。流鶑似避宫妆靓，黄鹄曾将蜀种来。二妙赓酬康济手，横舟句好相推莱。
天风吹我到丹青，不觉春华又再经。芝叟采来云冉冉，茶仙尝后水泠泠。溪山信美琅琊景，宇宙无穷岘首亭。登者固多公不朽，老衰得附凤凰翎。
何人漱石枕寒青，飞鸟徘徊不敢经。却骑同登观溟涬，怀仙遥想戒真泠。西山南浦临流阁，北树东云把酒亭。道极高明须峻绝，铁狮峰顶振风翎。
侵云祠宇绝荒凉，目眴凭虚兴寄长。仙者远游非穆穆，天之视下亦苍苍。贵公业趁尘泥腐，小尉名争日月光。此地何缘子真到，孤忠处处慕留芳。
节迎吹帽约郊行，衣袷登危露未零。一笑向时分皂白，相逢今日共丹青。清姿照世郎官宿，劲操擎天柱史星。自有此山无此客，来同老守醉还醒。
久闻杰阁愿今酬，亭午登临到上头。二水清澄新雨霁，众峰苍峭冻云留。拟赓场圃诗人句，休负烟波墨客愁。信使偕行原隰耀，仙山多谢约同游。
后期采菊约新酬，笑指西风帽恋头。陆羽久仙泉水在，紫芝何代寺峰留。霞边野雾供吟啸，泽畔归鸿免叹愁。愧乏登高能赋手，陪公后乘写清游。
扶杖来观遍老农，清朝新礼采芝翁。德尊韦布封员外，恩重牙绯视治中。言悟千秋逢主圣，躬行万石耀臣工。求与抑与从天下，径坂丹忱殿陛通。
何曾学圃学为农，陋巷萧然白发翁。便拜冯唐长郎署，更荣弘景相山中。诏褒忠孝垂青史，上想仪型遣画工。庄叟湛然元不动，平生风雨视穷通。
拜疏归田学老农，天高未肯听衰翁。逸民且举邵康节，有子并称程大中。给札说书皆御墨，教忠锡爵励群工。老臣只代臣颐请，颐不祈恩何自通。
赢粮多士二千余，争向柯山讲席隅。立天地心鸣道铎，开生灵眼识师儒。孔融鲁国奇男子，孟氏邹人大丈夫。我在紫霞洲上笑，惜无羽翼到三衢。
驿足归来以口陈，烂柯山色碧嶙峋。横经二月二十一，听讲三千三百人。圣者子孙皆在列，愚而夫妇也知津。衰翁首看法筵义，文与正蒙相比伦。
紫霞老子望青霞，喜诵新吟倚鬂华。已遣鸣驺迎道左，那知纫佩尚天涯。为庄椿寿称觞近，访武夷仙卜日赊。秋夜月明游九曲，櫂歌声里赋岩花。
谒想仙姿诗见之，坛高屈宋隶吾麾。在邦无怨仁何怨，与世多违道不违。一鲁丈夫独儒服，百曹相国漫戎衣。折冲人物山中隠，谁佐君王立德威。
谁云姑蔑远无诸，梦绕柯仙抱膝庐。我得闲中翻鲁语，公应静里玩羲图。雷犹地伏阳新复，云向天升雨可需。好倡诸贤为时出，只容衰懒老西湖。
吁嗟肤使襟期厚，来顾陈人老鬓班。席地樽开樵舍畔，停云兴在玉柯间。不知天上皇华贵，也共山中半日闲。好向金门领名胜，独留一叟弄潺湲。
忆昔朝旌别未央，逋仙风味饱哜尝。绣衣来酹东涛月，清节更餐南雪香。姑射真仙陪直指，绿华再萼瑞高堂。蓬莱花使传春信，早晚芝书趣觐王。
祥刑生意遍庭荄，蔽芾棠阴手自栽。世降此翁犹尚德，俗衰时辈但论材。九仙截𩍐于公去，万石熏炉召父来。揽辔紫阳垂教地，饶何盍聘到崇台。
使者星明太史占，东风戒路揭帷襜。食当加倍稀亲酒，献不求余少榷盐。因进御茶供味谏，肯然官烛示家廉。老生莫效临岐赠，诗附仁言当束缣。
皇华叱驭遂驱驰，抱病匆匆语别离。不到天风海涛地，空吟春树暮云诗。似闻信宿留桑下，惜不扁舟趁水涯。一笑论文何日再，玉川为我说相思。
皇华珍意办头纲，余馥吾侪也得尝。黯戆终然言有味，仝衰那得字搜肠。耕云陇畔知无憾，贮月瓢中剩有香。独念郊民多菜色，旱饥粟价踊非常。
恭承礼聘典文宗，秉笔秋闱合至公。城郭纵游知有日，院门深锁寂无风。抡才未拟升司马，发策方将问卧龙。忽辱有诗相慰藉，一时裁答愧匆匆。
特为予来冬复春，重寻旧话续新闻。诸儒学北今谁嗣，独步斗南犹有君。精舍诸生朝问道，郡斋一叟夜论文。絷维不可成分袂，搔首江东日暮云。
淳祐清忠推杜李，岿然名德赖公存。岁时阔会英耆社，风月稀游独乐园。一榻自观心主静，诸贤欲扣我忘言。仆归借屋西湖畔，半载才能两造门。
敬简如翁吾所慕，即之目击道斯存。斥归借卧平泉石，倦出几名傲吏园。早日寒斋令尚友，近来径坂寄传言。文山岁晚梅如雪，拟约庞公到鹿门。
眼界纷纷尽扫除，云烟杳雾是匡庐。江山信美非吾土，井邑繁雄想旧庐。落笔纵横看草檄，感时忧愤欲成书。要须起赴功名会，莫守陈编似蠹鱼。
醉墨淋漓天地间，谁知大德不逾闲。世无孔子今希孔，国有颜渊易铸颜。多士龙门一乔岳，斯文牛耳两名山。暮春九曲峰前水，一笑风雩气象还。
英英直气验操存，夜校群书日灌园。懒不到城三十载，老犹落笔数千言。吴公何敢轻招贾，徐穉兹来特访蕃。衰拙迩来逢盛事，德星远远照朱轓。
槃涧老龙埋骨久，交游得尔最知心。诗摹海屿天风景，琴弄仙台玉笥音。畴昔羽衣曾过我，只今石鼎又联吟。丹成若欲归山去，恐被人间有物侵。
遍游天下好山川，归向隆中葺数椽。似慕孔明效龙卧，尚随陶侃指牛眠。诗书发冢笑何益，富贵乞墦嗟可怜。若语人时劝忠孝，福田不似种心田。
霞州守吏庆筵开，喜为朝家得俊材。九曲山川增气槩，八元人物照樽罍。谶佳将报淮沙合，文焕新迎御扁来。不朽荣华轩冕外，君看云谷胜云台。
狐腋羊皮孰劣优，每嗟里社尚沉浮。千篇南雪题几遍，一马东风去不留。吴地名高诵梅福，汉廷语吉趣朱游。柯山若问衰陈迹，为说犹怀畎亩忧。
当年肮脏厄伊优，身寄枌榆宅尚浮。芝凤未肦羔屡聘，樯乌将发燕难留。朝廷终念孔文举，里社回思马少游。烟雾沧波休健羡，吾侪嫠纬莫忘忧。
琴剑前时为我来，志同道合味悠哉。每怜一水马头险，惜放斯人鹢首回。鲁语手笺应毕卷，汾亭指授想多材。不知肯践诗盟否，菊已凋零梅又开。
山间藜杖看初春，忽报沧洲除命新。今日昌黎司宪部，几年陆贽任词臣。扶持世道岂无策，宗主时贤今有人。老懒贵游书尽绝，一诗隃寄霅江滨。
建上文忠音响绝，尔来复说蔡翁卢。君归南浦颜无怍，我老西河道不孤。空有寸心驰记室，绝无一字到中都。吟成遣寄嗟何阔，开卷应嗤此叟迂。
数士英英未易招，当时一网尽于萧。公才何止为陈瓘，朝论今争推杜乔。国定须贤扶宇宙，士惟知道乐箪瓢。凤凰千仞需时下，谗说新来已雪消。
衰拙新来领建安，郡斋夜梦绕余干。东都得尔名节重，西贼闻之心胆寒。海内四贤尚家食，闽中一叟愧空餐。幔亭仙掌文盟在，好与伯舆来共看。
绣节当年立碧霄，至今遗爱蔼懽谣。云烟何止能开霁，山岳曾闻亦动摇。纵未振衣华表著，不应分席混渔樵。余干宰士今乔固，定有诗筒慰寂寥。
云间把酒更持螯，九日登临意气豪。自有此山题墨富，独推二老擅名高。禅关曾访移泉脉，亭扁重书镇海涛。老我空游愧能赋，得君藻笔仆名骚。
不羡丛菊并二螯，羡君出语真俊豪。崛奇退之石鼓句，清逸永叔庐山高。壮怀倾倒涌泉寺，健笔嘘吸沧海涛。后期进步登大顶，上续风雅卑庄骚。
崎岖穿竹篮舆侧，高下扪萝石径幽。虎豹遁时深谷窈，鱼龙舞处大江浮。公难闲坐山中相，我久吟披泽畔裘。白石清泉知此意，请将直钓钓璜流。
涌泉亭畔坐蒙茸，手指三江抚万松。石鼓生云深有意，珠骊吐水密无踪。禽声人语同时乐，林影日华相映重。邂逅一樽开笑口，菊萸犹笑不从容。
华峰早日得追随，议论词章颇俊奇。五羖固应羞自鬻，一夔惜不佐来仪。东嘉把盏论文日，婺女停舟问易时。黄壤竟埋斯士骨，推贤不早叹珠遗。
忆与东岩居里社，萝云松月共诗盟。伤心遂哭公三世，堕泪难招尔九京。领郡抗章生掇祸，过庭吟稿死留名。似闻难弟尤儒雅，好率诸郎副旦评。
先正当年遇阜陵，在廷玉立指忠清。甘棠笏得孙枝绍，使竹符分棣萼荣。七袠骎骎登上寿，诸郎鼎鼎擅英名。北邙千古知无恨，吟些聊供薤露声。
兰陔送母度新阡，追忆东岩老谪仙。虀办咄嗟供妇职，肝刲一再续亲年。六珈偕老荣何盛，二子乘舟晚可怜。彤管责堪陈信史，今将列女传同编。
吴淞人物老儒宗，闽浙文章属巨公。竹叶几杯惟对酒，棘闱数仞不通风。较文已辨珉兼玉，揭榜应知鱼化龙。近日有心来听教，奈何方面事匆匆。
梅龙阅世今几春，皮毛剥破生苍鳞。通身苔藓云气湿，恰如初蜕离海滨。蜿蜒恍惚露半腹，花光补之难貌真。祇恐天上行雨去，呼吸风雷惊世人。
今雨水云来访我，西窗剪烛话辽东。百千万事掷天外，一十四年如梦中。琴到拙时方得趣，酒于愁处恰收功。明朝又挂孤帆去，江海茫茫正北风。
千年古石号金鸡，化雨霏霏长羽仪。不把稻粱为食啄，且将天地作笼栖。祥云架上非孤立，入晓声中岂乱啼。过客莫同凡鸟看，等闲飞到凤凰池。
忆昨慈恩登绝顶，今朝眼界更分明。飞檐高泻银河水，隔岸遥传宝铎声。翥凤呈辉看欲下，浔龙露角望尤勍。凌风好向蓬莱去，一片香云绕足生。
刘公到处留遗迹，奇绝惟兹独擅名。禅石无尘床稳卧，神丹有验井还清。冈峦四合如环绕，石笋孤高类削成。瑶草常春鹤不驻，松风犹似步虚声。
一到黄龙万虑灰，豪吟胜赏喜追陪。幽兰独秀花香袭，宿雨初收雾气开。湛湛冰池藏世界，悠悠梵呗隔尘埃。清风明月无人管，付与纵横石上苔。
三十年前一秀才，而今面目现如来。元知三教本无异，走入千山唤不回。僧衲西风囊有锦，禅心明月镜无台。我闻空谷脊梁硬，多得名流青眼开。
楼阁峥嵘古垒门，日随潮汐谨晨昏。奠川禹绩勤沟洫，学海雄词识本源。演迆众流唯北拱，委蛇万折肯西奔。时人有问朝宗义，落笔诗成不待言。
远迩朝宗势拱辰，名高岂特为春申。孤峰堆阜无多地，一水仙凡隔几尘。簪履三千谁念楚，山河百二漫夸秦。云烟胜概无今古，俯仰休悲迹已陈。
翼然溪浒一亭新，潋滟波光巧样春。一舸月明鱼射宿，数帆风饱客知津。沙侵鹜碛犹含润，花点鱼叉不受尘。莫听阳关始拼醉，好将酩酊付芳辰。
寻幽天气得晴酣，小小篮舆胜绣鞍。洞以乳名云液涌，泉纡石出水晶寒。山容染翠开油幕，竹韵鸣竽立玉竿。孰谓地灵钟秀异，美哉风物见兴安。
郡邑相望路半停，屹然香刹耸林坰。罢参释子忘情久，应供胡僧入梦灵。东去无情波缭绕，西来有意柏葱青。定知俗驾经过少，月上松扉不用扃。
路入清溪一带桥，满汀红紫半零凋。数峰髧鬌山堆髻，百态妖娆柳飐腰。联辔踏花嘶宝马，当垆换酒解金貂。堂堂无计留春住，望断天涯去路迢。
绿暗红稀四月天，榆钱铺径撒青毡。雨肥渴动羹梅兴，风暖香传餠麦鲜。解愠更无琴可续，纳凉徒有句堪联。看看河朔相追逐，避暑忘形到酒边。
云雪商量未了天，模糊远近色相兼。白呵冻手拈诗笔，青向谁家认酒帘。散乱飞花刀旋剪，须臾平地尺谁添。也知表沴并呈瑞，深浅阶前自可占。
一带江流接太虚，危楼特地幻荒芜。移来瀛丈三山胜，画出潇湘八景图。何处归帆随倦鸟，满汀落日照晴凫。须臾得月添佳致，万顷寒冰浸玉壶。
拟回暖律到寒襟，落价休论直几缗。已唤楮生同一榻，肯容小女动纤尘。窗横梅影眠和月，路入梨云梦着人。欲效负暄献天子，暖烘烘地一笼春。
楮缣泻出谷纹花，全幅如抛织女梭。春向腊前回孟季，寒催暑往任羲娥。洛中曾记纸增价，枕上想无诗作魔。任待冻云天欲雪，蒙头不信得知么。
忧辱都非言行招，孤忠自莫胜群嚣。已甘逆旅长糊口，无复有言能副腰。一士岂无关国论，九重亦合采民谣。莫教流落江湖上，笑酌天浆独举瓢。
踪迹江湖任所之，雄文到处写明玑。诗书未得一儿用，豪杰空令众誉归。千里云山飞不到，寸心日夜𢛼如饥。几番清梦随蝴蝶，一觉回来又已非。
握手论怀屡合并，自居谪籍玷时名。剡溪无路访安道，北海何人知子卿。千里凭诗驰意马，一樽赖酒破愁城。秋风若有南来雁，未忘故人烦寄声。
行行吊影建溪南，举眼何人共急难。同气蜂飞缘蜜剖，群奸蚋聚为酰酸。荆山那得枝长合，豆泣堪伤肉自剜。杜老固知怀弟妹，醉愁想更忆长安。
艰难险阻谩曾经，有惠终输有福人。邈尔大钧休致问，澹然方寸自能神。早知造物难侥幸，何似虚怀任屈伸。但看四时周复始，几曾雪后不回春。
珊瑚文采烂银钩，挟策相期汗漫游。世路商盘更周诰，旅亭楚尾望吴头。新诗聊写别来况，过雁俄惊客里秋。魂梦也知飞不到，夜长赢得数更筹。
奔驰造物实为之，何日连镳共赋归。有梦凭谁为递到，举头恨肉不能飞。公门胡靳栽桃李，治世谁甘采蕨薇。忍死初心终不负，愿驱风鹤捷淮淝。
开禧一失晚方收，在位诸公似拙谋。逞志真成穷鸭绿，悯寒谁识遣貂裘。王恢首事徒开衅，广利邀功要觅侯。多少英雄窗下坐，沉吟无语暗搔头。
拣芽雀舌乍辞枝，小杓分江欲试时。孤闷不知消几椀，睡魔立使竖降旗。何人紫色分金餠，入口清泉生玉池。搜搅胸中书传起，谁能扪腹不吟诗。
早欲排云扣帝阍，可怜驹隙过青春。文章未必劣班马，人物直疑分广闽。夜对短檠空抱恨，日愁破甑暗生尘。山间江上风和月，令眼傍观却笑人。
间关踏尽几重岗，去国悠悠路更长。别后三秋惊岁月，潇然一旅惯风霜。属厌茶味能消闷，搜搅书肠觉有香。过雁怀人空矫首，草书未暇事应忙。
又逢南浦草生春，独咏江东日暮云。樽俎从容成感旧，鼎茵安否莫知君。寸心终夕驰千里，一见他时胜百闻。欲到小峰身不羽，此情脉脉倩诗云。
南溟未击水三千，涸辙心难一息安。拟向伊吾驰马武，并于易水吊燕丹。拳拳空自鼓齐瑟，落落真成适越冠。半世辛勤成底事，星星鬓发渐成皤。
才智当于缓急观，孤忠岂愿效逢干。几多长技当施错，千万和谋莫主韩。便好多方收俊杰，忍教左衽溷衣冠。直须扫穴犁庭后，放马山阳脚始酸。
缘空宝镜一轮新，何处纤云更敢侵。四望孤城连远塞，几声哀杵间寒砧。月明飞鹊无依地，夜静征鸿有过音。报国寸心空耿耿，可怜鬓发已侵寻。
抟砂聚散易西东，览镜颜非旧日红。千里雁邮成杳杳，百年驹隙去匆匆。暮云杜忆谪仙子，夜雪王思安道公。蚕室史迁非有罪，从来文士例多穷。
寥寥千古一西山，望着令人脚便酸。充腹野薇当日事，照人清节至今寒。未闻治世饥而死，留与凌烟画出看。厚卫生经非浪语，欲安家国在身安。
残胡妄欲肆穿窬，愤激英雄起草庐。广也数奇穷亦命，括之一败罪非书。梦魂北阙常倾霍，饿死西山未分蔬。奋志鹰扬正吾事，谁能闲立作舂锄。
少年奋笔若挥戈，兵甲胸中数万罗。一片忠肝明贯日，十分辩口势悬河。肯同郭璞递投策，莫学楚舆狂作歌。四海苍生望霖雨，看看离毕致滂沱。
枝头的皪耀珠光，蝶使蜂媒未许忙。识赏何人曾眼白，形容无语可雌黄。溪桥月下疏横影，玉垄风前暗度香。今古骚人吟不尽，奚奴空背锦为囊。
小池清晓试芒鞋，水国真仙簇仗来。微动袜尘移稳步，半酣卯酒晕娇腮。千重倚盖随风漾，一笑倾城特地开。口不能言犹可咏，那堪解语肯心灰。
长鸣谁敢扼吾咽，掉臂天门不受牵。岂是转喉能触讳，自缘贼柳欲为圈。几回怒起横长剑，何日归来老数椽。林下也休惊曲木，一般安分赛当钱。
寂寞黄昏古渡头，凄然秋思满汀洲。卧薪要复中原地，载荻先烧强虏舟。席胜长驱如朽拉，老师何苦更迍留。义旗直指兵无血，剩活千人世世侯。
风流酝藉绝绚都，炼得身形似鹤癯。要为阎闾伸郁抑，促教松菊就荒芜。贪残安得市中虎，恩爱由遗屋上乌。不识在朝共尔位，用心皆似若人无。
无端治世苦幽囚，千古空贻善类羞。格是爱君身敢恤，势须苦口疾方瘳。明祠傥鉴长非罪，异日焉知广不侯。一片忠肝明白甚，可怜无计彻凝旒。
落霞晴云淡白黎，何人清梦绕山谿。邯郸枕上占炊黍，审雨堂中慰望霓。血食不随今古变，洪休直与国家齐。乞灵仆仆纷行客，得意都忘筌与蹄。
也知铜玉宁无璞，自是蒙金合以沙。俛首何辜联盗械，脱身无路觅仙槎。怀珍空自经三献，受用何尝得五车。事业万分浑杳一，可怜早已发生华。
飘飘兴动酒家帘，身世都拼醉大千。愁逐梦魂回夜半，思随诗句到天边。再兴炎祚诸公力，一线桐江万古贤。何日洗心来伴此，不须别办买山钱。
路入萦纡半里村，忆达清兴起山阴。对床喜有人如玉，寄远何劳书抵金。万壑凉风生骑气，一天离恨更蛩吟。丈夫对景休儿女，慷慨相期一片心。
涵虚一境绝人烟，挂星贯月栖羽仙。移来海上三岛地，唤作人间几洞天。追游有客骖鸾凤，满座清光延兔蟾。举头耿耿照不寐，料想无人醉欲眠。
嫦娥羞涩隠闺房，曾记当年窃药囊。奔入月中知几载，却于秋后喷幽房。枝头遗落兼金屑，坐上浓薰沉水香。恍惚蟾宫身屡到，似犹相隔一门墙。
沉麝为肌蜡剪英，九霄递馥到寰瀛。徘徊忍离花边去，仿佛如从月窟行。残蘂尚堪燃古鼎，清芬真可濯尘缨。纷纷落尽盈杯勺，堪笑承糟空捧罂。
东西地袤里千余，三径环栽松大夫。竹比渭川知几亩，梅移庾岭可千株。清欢不减巴丘橘，胜境如悬费氏壶。况欲万间恢广厦，莫须更有空闲无。
杨花飞处贱鱼虾，蕨已抽拳韭迸芽。此日河鲀真剑腹，生风谷虎浪磨牙。品题不在八珍数，甘美从今众口夸。一死分明非为国，罪诚由己不关他。
不用堆钱更买山，群峰前后翠遮阑。玻璃千顷清无滓，星月一天光动寒。得趣吟成千首易，逃空降服寸心难。梦魂胜境飞难到，只把翠微诗细看。
云锁烟封山几重，翠微深处夕阳红。径迂杨柳低迷路，木古藤萝密蔽空。枕漱有泉兼有石，衣披和月也和风。落花时或随流水，恍惚桃源陌与通。
谢他逋客请回车，曳钩清溪尽可渔。一饱何思更何虑，四时无欠亦无余。鸥闲与我两相似，鸠拙于人百不如。金马玉堂梦难到，凄凉分已爱吾庐。
禅味曾参老释昙，混融万象就中观。眼前风月随时幻，胸次乾坤别样宽。自是临流清可赋，不成无酒白相看。碧潭秋月唯堪比，光莹吾心一片寒。
对景谁能不赋诗，凭高着眼到幽微。下临无地仙三岛，水远兼天山四围。岂但追陪闲着句，更应珍重为留衣。北山他日移文去，蕙帐无人月满扉。
邂逅那堪皆我辈，一觞一咏觉情深。浮荣槐枕半炊梦，清兴竹林千古心。风涨晴空飞絮急，雨滋冷砌任苔侵。池亭小立便幽寂，时听清泉戛玉音。
峨云羞杀鵔鸃冠，半掩山扉日不关。林下一般安分好，人生万事转头间。忘机禽鸟傍人语，入暮牛羊带日还。多少江山足诗料，一蓑更好伴鸥闲。
遥望秋千露短墙，垂垂杨柳拂西庄。涨天无处著飞絮，过雨残红惊褪妆。禁火寒庖成辟谷，耐饥醉腹喜如囊。人生能有几寒食，回首东风梦一场。
莫把铅刀比莫邪，匣藏文采锁烟霞。可怜建水踪犹梗，因忆洛阳酒与花。寸念空劳驰北阙，真经早合诵南华。几回魂断云山外，一掬乡心未到家。
蔬羹相对泼油葱，无事依僧万虑空。强拾放心看语录，肯将老眼犯尘红。本来无物台非镜，会得何心幡动风。料想临清高阁上，超然不与俗人同。
排云直上叫天门，路入蟾宫不问人。缥缈飞梯高着步，广寒有殿四无邻。天香飘泛非凡境，仙桂栽培今几春。拟欲和根都拔取，有辞还恐到严宸。
笑他白足道人昙，准拟来同弥勒龛。悬肘不须夸印大，折腰归去傲窗南。久藏还喜有真一，就饮何妨说后三。萍实拾来相对剖，味甜疑是蜜中函。
回合江流作梦环，谁将杰阁幻人寰。身腾寒碧临无池，目断空青送远山。渔笛一声苹蓼末，烟帆几片水云间。求田问舍非吾事，高卧何人似我闲。
明时月与日俱阳，君子如何谪远方。青眼相看惟旧菊，白衣不至谩空觞。横秋过雁书晴碧，薄暮屯云带夕黄。独倚危栏闲着句，惭无五字比韦郎。
溪摇日色远生光，飞絮随风上下狂。缬间群花连野发，锦添稚笋满林香。斜阳落尽千山晚，带月归来一苇航。老矣追懽非我事，效颦子美访黄娘。
作史先须正论持，是非便把圣经稽。兄诛直笔周公弟，母出声言孔伋妻。恶戒欺君书指鹿，报嘉食客载鸣鸡。至今左右严官守，谁复将桐戏剪圭。
孤忠烈日与秋霜，千古英魂在水央。掩卷长吁悲往事，挑灯痛饮坐寒窗。始终与国当同戚，愤抑沉身亦近狂。狼跋等诗今可覆，怡然意味最深长。
天运悠悠终典午，竞从庐阜寻归处。凿池种藕拟奚为，西山几度看悬鼓。爱酒渊明挽不来，贪佛灵运推不去。同盟二九姑置之，咄尔而今在何许。
不拘早晚过长桥，要泊桥边踏巨鳌。无月色时方得睡，有梅花处必停篙。不逢水活鱼休买，才见溪清米便淘。到得旗亭须报我，落帆相与醉村醪。
四海诗人说石屏，一时知己尽公卿。家传衣钵生无愧，气挟江湖老更清。重感慨时多比兴，最瑰奇处是歌行。九原不作空遗稿，三些吟魂泪为倾。
睡觉东风忽惘然，起翻云母续炉烟。半醒不醉宿酲思，欲雨又晴寒食天。春草池塘诗梦里，梨花庭院酒尊前。谁怜倦客长安市，节物惊心忆旧年。
何处飞来缭碧空，敲吟终日费形容。榑桑老茧抽纤纬，星殿残机剪素茸。蓦忽带归帘外燕，等闲惹住柳边蜂。风柔日薄楼台晚，一缕低垂力正慵。
十年湖海仰师儒，八斗衣传子建余。袖里有诗须印证，句中无眼定趦趄。吹香玉唾清如许，刮膜金篦病已除。媪扇何曾求贵重，等闲中得会稽书。
路接官河柳行斜，蹇馿冲暑憩田家。雨余天迥云生叶，日午风轻稻放花。袯襫已悬黄犊睡，桔槔不动绿阴遮。老翁相见如相识，命坐藜床自析瓜。
既安能适复何疑，小筑重营即旧规。狡兔反为三窟累，鹪鹩终遂一枝期。种成水际芙蓉径，凿得亭前菡萏池。客有可人尊有酒，四时风月总相宜。
数弓蔬地一方池，吾爱吾庐祇自知。芦碧补交杨柳缺，柽红搀上藕花迟。翠阴围合疑无日，凉意萧骚賸有诗。君欲重来须更待，嫩烟浮动晚晴时。
缓将琴轸卷将书，谁信闲中事有余。约客论茶和水试，课童移菊带泥鉏。竹栊日午犹关鹤，水槛朝来自𫗪鱼。山蓟已苗瓜已蔓，适安生计未全疏。
见说边头事已宁，捷书复得寿春城。从来方面多豪杰，均与朝廷系重轻。枣实虽红休北顾，稻花垂白近西成。民无饥色添欢色，气象方才似太平。
賸欲收神省费心，三生痴癖本来深。典衣寻访晋朝画，折简借观雷氏琴。帖字逼真尝细拓，诗联敲稳每长吟。镜中一笑成何事，鬓影秋丝日见侵。
榆火初传禁漏残，满城和气在湖山。接天杨柳风烟里，照水桃花图画闲。旧路人穿新路去，长桥船出断桥还。吾皇应喜民胥乐，岁许西门入夜关。
古堞遗踪何处寻，断烟残日意沈沈。飞湍过闸风雷怒，峭岸如山草木深。灯火邻船喧客枕，江天漂梗碎乡心。明朝沽酒新丰市，怊怅无人伴苦吟。
折柳亭边未问津，江山先入梦来频。漕渠水足新逢雨，客路风光恰是春。莫论孙刘悲既往，愿言宾主乐相亲。曾留短绝题多景，君到应须为拂尘。
老枫残月晓江滨，送客归来又送君。愁滴离声三叠泪，眼穿行色万重云。过湘应取离骚续，到邑终期课最闻。莫为西班羞薄宦，要思先世立殊勋。
阊阖煌煌辟晓云，千官鹄立望严宸。鹤书飞下珠檐峻，雉扇分开玉座新。山寿声中团喜气，钧天奏处隔香尘。明王盛事民何幸，三载恩宽四海春。
相逢客里便相欢，握手真能出肺肝。买得酒尊曾共酌，带来诗卷每容看。旧闻游宦多知己，今喜公朝与好官。一片淮云千里月，觐圭何日入长安。
春风荻渚暗潮平，紫绿尖新嫩茁生。带水掐来随手脆，櫂船归去满篝轻。竹根稚子难专美，涧底香芹可配羹。风味祇应渔舍占，玉盘空厌五侯鲭。
病目医治两睫宽，迎风犹苦泪漫漫。水边望月虽无碍，灯下观书便觉难。索句每防愁入肾，好杯多是热归肝。法当着意收神观，不用金篦久自安。
春红落尽雨霏霏，为怯轻寒尚夹衣。村路每于泥处滑，乡音渐与市人非。护蚕谿女条桑去，抱布山翁换米归。世味遍尝只如此，几番清梦落渔矶。
十年客路叹飘蓬，历尽风霜鬓欲空。睡少半疑茶作祟，愁多全觉酒无功。数蛩厌静鸣秋雨，一叶惊寒落晚风。惆怅故园归未得，草荒篱下菊花丛。
未逢知己愧蹉跎，又见春风长径莎。杜宇一声诗思减，杨花三月客愁多。从人乞米贫如旧，借吏抄书字半讹。懒说江湖十年事，近来平地亦风波。
学书学剑两无成，天乞梅边隠姓名。未必清闲非盛福，纵教富贵亦虚荣。百年有限春风老，万事无心夜月明。何计莫餐烟火供，漱流眠石过今生。
每个虚亭坐片时，旋寻古迹上岩梯。石含秋色苔痕老，洞接云天树影低。樵客出林惊虎啸，道人临水听猿啼。吟边欲记阳明事，恐动山灵不敢题。
一宫占断水中央，瘦竹添丁护短墙。老鹳声中松子落，游鱼影里藕花香。云房不雨琴常润，池阁无风榻自凉。拟办隠心终老此，便须归与鹤商量。
屋老苔荒席久虚，近分一榻与云俱。梅花未种招蜂怨，竹所虽清欠鹤图。无事看山如对客，有时隠几亦忘吾。过门除却能吟者，不是高僧即老儒。
欲暮西风引客愁，十年如梦住他州。故交零落谁知己，往事凄凉叹白头。一纸音书灯下泪，满城砧杵月明秋。早知世路风波险，只在山中煮石休。
新营一榻养天和，独喜身闲鬓未皤。药性不谙缘病少，花名惯识为吟多。移书晒日防留蠹，写帖临池拟换鹅。不到玉峰今两载，故人情味近如何。
此行不必话离愁，且举匏樽醉几筹。天下岂无山可买，男儿当与国分忧。剑辞星匣边风凛，船驾云帆海月流。莫道读书无用处，读书方有用兵谋。
身披云衲瘦伶俜，一刺新添得寺名。餐供未便趺足坐，诵经犹作读书声。禅窗欲晚闻钟掩，吟履逢秋踏叶行。应是千生修得到，几人头白尚无成。
姓名多已在仙行，见说曾传辟谷方。未必诏书征便起，可怜人世老犹忙。浴蒲磵冷云初湿，种术山春土亦香。何日此身份半隠，归须先制芰荷裳。
几扣吟窗多不遇，识君虽久会君稀。近闻行李担书去，添得明珠伴剑归。开瓮酒香春绕屋，倚栏人醉月侵衣。野夫别有观心法，不在深山独掩扉。
英雄空有泪沾襟，千古兴亡感慨深。邱壑正多亡国恨，干戈消尽读书心。容身天地生何补，入眼风霜老不禁。却笑红尘知退晚，能教早计卧山林。
衣冠不忍坠家声，风雨潇潇鸡自鸣。身似孤蓬随地转，家无长物带书行。荒凉松竹乡心外，淡薄虀盐世味轻。幸有田畴堪料理，何如买犊且归耕。
浮萍浩荡夹桑榆，茅屋田园狐兔墟。拾橡岂能饥杜甫，鬻车终不困相如。子规枝上他乡月，白鹤峰头处士庐。三径虽荒归亦好，笔耕还有腹中书。
食薇已愧首阳人，肯学杨雄作美新。满目山河长是泪，穷崖草木不知春。狂来自与白云笑，老去从教俗子嗔。湖海论交无久近，相逢同是汉遗民。
三百年间植士林，年来零落几青衿。人间已厌诗书味，堂上犹闻丝竹音。山向静中涵易象，阳于复处见天心。执经弟子趋函丈，祗恐门前雪意深。
单父琴边遇赏音，皋比巍坐屋庐深。客中莫放挥金手，酒后无忘守口箴。投笔未酬豪杰志，读书犹识圣贤心。何时棹破山阴雪，共对青灯谈古今。
血汗文场日未东，秋香压倒万花丛。几年豹隠山中雾，一息鹏抟海上风。魁业正须期远大，微官岂足论穷通。龙门有客来相访，为说忧时鬓已翁。
白发相看重别离，几囘默坐撚吟髭。子猷不作乘舟兴，庞老终无出郭时。隔面云山如有碍，输心泓颖寄相思。文溪遗稿伤沦落，此事还当付与谁。
鹏程九万尽天宽，刚被西风铩羽翰。四海车书新宇宙，几家门户旧衣冠。园花灼灼酣春梦，涧竹亭亭傲岁寒。正气莫教销铄尽，典型留与后人看。
日入崦嵫万念灰，出门笑口为谁开。人从饭颗山头遇，春在梅花枝上来。有梦欲随流水去，无诗怕被黑云催。叠山曾是江湖友，恨杀吟魂唤不囘。
白发萧萧壮气衰，垂头兀兀董生帷。饥难煮字将焚砚，语不惊人懒作诗。昔日卞和常泣玉，今时墨子更悲丝。自从梦笔风流后，枯朽那能出菌芝。
同饮西江甫两春，匆匆马首又东驰。归与华阁春风里，忆我铃斋夜雨时。好把汗青传久远，莫将朱紫裹愚痴。闽中多有南翔雁，折取梅花寄一枝。
唐朝空自贵宏词，科目何尝得退之。掌制徒闻夸子厚，残篇仅见命敦诗。堪嗟实录无完传，太息淮西有后碑。寄语莆田紫薇老，文章盖世例如斯。
江右皇华溯浙东，按行特地到山中。柴门忽有高轩过，衰俗久无前辈风。嵩岳气摇消息长，祝融开霁鬼神通。荒崖绝谷留光彩，长使人怀太极翁。
向来廷诤伟堂堂，不负西山与紫阳。尽道拾遗当召黯，不应清诏久烦滂。真儒事业谁能测，忧国忠纯不谩狂。一上蓬莱看云海，细毡归去论虞唐。
夭桃烘日晕生脸，红杏吟风笑满腮。是今弥勒，是古如来，一一分身不用猜。有人一见便见，敢保老兄未彻。即色即声求不可，离声离色觅犹乖。
景定初元汛虏氛，掀天功业掩前闻。扶唐社稷郭中令，造汉乾坤贾冠军。好激浯溪湔旧案，重磨崖石纪元勋。仆今已办湘山刻，未逊聱翁星斗文。
卷石之中有道存，岩岩气象峻于天。巍乎近取舜为法，卓尔如群孔在前。跨六鳌头观戴极，出群龙首要承乾。圣门所重非科第，向上工夫合勉旃。
江客因贫识荻芽，一清鏖退杂鱼虾。烧来味挟蚝边雨，掘得身离雁外沙。春馔且供行釜菜，秋妆莫管钓舡花。食根思到萧骚叶，痛感边声咽戍笳。
天以晶华累尔形，千夫敛锷可曾停。世间有器蒙鲜饰，林下无辜受割刑。斫坏孙枝难老大，摧残去干易凋零。退思禹贡周征日，未必如今税不征。
标格真清挟雪霜，每听新咏觉神伤。茶分鸿渐经中味，菊爱龟蒙赋里香。圃积玉多知学饱，囊装金少为贪忙。向来笑疾难医在，老笔空钞十卷方。
祠腊纷纷受誓忙，病夫药鼎对书床。官卑岂愿乘肥马，食俭惟知取瘦羊。贫见客来偏快活，老逢岁尽却悲伤。雪寒一事关心切，痴女奔波道路长。
一日非君不可无，当邻乞得种鱼都。珠连呈舍排成次，玉立云台画出图。淇奥每思文事业，渭川肯作富规模。自锄月地分行列，准拟清风十万夫。
休运珍符应半千，崧高维岳再生贤。子孙已见钟三秀，富贵端应擅两全。日月休惊双转毂，甲庚从喜一周天。不须更把庄椿祝，镇作蓬壶不老仙。
昨宵雨过水平平，自不归耕却劝耕。犊卧草根黄蕴藉，鹭飞山脚白分明。瀹茶僻寺同僧话，送酒芳园见主情。父老欢呼官长醉，归鞭止信马蹄行。
今人标致古心胸，吉士依归有涧松。白发半头身欲鹤，苍髯千丈气如龙。三年博士留韩愈，十载中郎老蔡邕。根脚青原培植久，蓬莱行上最高峰。
试手东风第一杯，士如侯栗与侯梅。润之春雨根方茂，悴以秋霜花肯开。昔有两生增鲁重，今闻四皓为刘来。圣朝礼乐须三代，接武行看上曲台。
试手东风第一杯，南冠久挂市门梅。贤遣在野时曾闭，道大如天运复开。江左人传茂弘相，河汾士喜仲淹来。深衣增重逾貂暖，立到天花雨满台。
试手东风第一杯，一番人物萃欧梅。曳裙昔惮王门峻，振铎今逢孔席开。送酒马军江上去，持书驿使陇头来。斯文未坠重增气，燕饭犹胜愧有台。
阿统遥知是迺宗，作诗工似选诗工。写成判语皆吟笔，翻得离骚再国风。共喜横渠传有弟，久夸坡老学如翁。世间师友多零落，今在庭闱诺唯中。
先生名姓重金台，一路春风手挽回。黄阁自应调鼎去，青原犹为算舟来。雪晴和风千家满，云放天光万里开。毕竟济川须用楫，鞯车行看虎符催。
六合阴沉一样云，行人白昼亦黄昏。贪财吏似方山犬，逃命民如入峡猿。典到琴书犹小事，卖抛田产更销魂。先生明共霜台月，照彻茅檐几泪痕。
衰年何用响铮铮，一错元来铸不成。为役谁怜烛之武，浮言枉累铁元城。铄金有口难从众，轑釜无羹枉怨兄。一点红炉属君手，放教跃冶要分明。
西风吹我登黄鹤，白云半在阑干角。题诗不见旧时人，惟见青山俯城郭。萋萋芳草鹦鹉洲，江水衮衮来无休。岁月俯仰成春秋，古人今人无限愁。
岁晚江空烟水寒，枫林叶落楚天宽。苦无雁足书难寄，作尽鸢声吟未安。晋帖临成思入石，离骚读罢拟栽兰。老来绝被梅花恼，后会君应笑我孱。
径深寂寂锁苔茵，此地不生车马尘。梦断瑶台惟有竹，棋声花院似无人。蛛因门闭牢穿网，鹊悟枝干自采薪。祇道乾坤大如许，不知天地又新春。
就第开藩自古难，旌门累世况团𪢮。肯邀父老为邻舍，更约交游说岁寒。千里春风棠蔽芾，一窗秋月竹平安。乡人乡饮推乡贵，祗作平时样子看。
袖诗两度出山扉，到得城来与愿违。南浦绿波凝望久，东山零雨喜公归。疏梅鬭雪增新洁，乔木参天长旧围。重对门墙帘定卷，春风贺厦燕栖依。
破荒玉雪粲烟村，倚竹无言独断魂。三弄直须琴对越，一寒安用酒温存。家风巢许堪同社，心事夷齐可共论。应出缤纷几红紫，一枝开处自乾坤。
除香除影赋梅花，方许诗中擅作家。怕俗似嫌羔作酒，高人颇称雪煎茶。参横屋角霜初下，人倚阑干月欲斜。夜冷玉肌愁入骨，金壶移入伴窗纱。
天花夜半落溪傍，傍有狞然为取将。擎爪仰空呈洁白，掀髯倒地觅昏黄。修鳞月下霜同色，败甲风前雪有香。欲起补之图影看，生愁飞入水中藏。
一点兰膏数寸心，小窗伴我夜沈沈。煖分青焰藜烟细，喜动红光花意深。洞见苦心归典策，照残幽梦入寒衾。他时富贵不相弃，移上长檠伴醉吟。
宦清只有著书忙，六馆归时客满堂。芍药待吟班已峻，梅花曾赋笔犹香。夜瞻北斗星河近，晴倚冬梅岭树长。别日未深情不浅，雪风吹老孟襄阳。
儒冠每笑拙身谋，春日因何桂玉留。南浦未思芳草恨，西湖正为落梅愁。四灵去矣今如在，诸老萧然事已休。衣钵青松谁继续，家鸡还复可搜求。
松江一景是虹桥，欲约骚人钓巨鳌。吴越封疆知几梦，古今人物壮三高。雪天斫鲙莎烟冷，秋月渔歌剑气豪。收拾琉璃千万顷，尽为醽醁汲波涛。
爰立为霖仰望深，今朝一雨慰苍生。经纶久柬君心在，燮理还同天道亨。爱国虑勤宽玉带，筹边谋远捍金城。我公勋业难模写，但见皇家庆太平。
诗与梅花一样清，江湖久矣熟知名。未容便理趋朝计，行见相留入幕荣。照座精神澄玉宇，当官才刃压金城。星郎况是曾知己，刮目英游藻鉴明。
平湖淼淼莲风清，花开映日红妆明。一双㶉𫛶忽飞去，为惊花底兰桡鸣。兰桡荡漾谁家女，云妥髻鬟黛眉妩。采采荷花满袖香，荷深忘却归时路。
月月岩头古翠埋，绵云深隔洞门开。苍藤随石无根活，灵杞何年有种栽。气凝野烟疑麝过，暖熏山雨误蜂来。空庭谁领幽芳坐，雪鹤同行损绿苔。
异种休参玉板禅，崭然一角立层巅。远尖自抱云根壮，叠藓谁疑雨箨缠。梦里三生空过眼，胸中千亩漫流涎。此龙难入宁僧谱，出土摩霄是几年。
江涵秋色碧潭潭，饮马胡儿不敢南。宥密老臣功第一，缉熙天子岁登三。身扶紫极星辰正，手拆黄封雨露甘。见说年来淮尾涨，汉庭可要百曹参。
背人沙鸟一行斜，唤客桐鱼几叠挝。误向山中参白足，不知头上著乌纱。煮茶烟暖浮新竹，洗钵泉香带落花。过夏功劳眠与食，谁能展卷看楞伽。
姚黄魏紫恼人看，罗袜成尘俛仰间。蜀魄声乾花有血，湘灵泪尽竹无斑。年光冉冉趋双鬓，暮雨霏霏失四山。老里情怀天地窄，莫教一日酒杯闲。
紫陌寻芳爱马迟，一春能得几晴时。海棠露重衣全透，杨柳风微帽半欹。大白引浮银凿落，小红吹彻玉参差。人生行乐须年少，莫等星星满镜丝。
吴山表里水为池，百有余年壮帝畿。天目旧将双凤下，海门新拱六龙飞。胥涛白雪生秋思，太乙红云驻夕晖。江上沙鸥湖上舫，柳丝风里两依依。
为有台池无限娇，游人歌舞尚朝朝。清漪浴日开金面，晴哢调风衮绿腰。骚客五花唐殿马，主家七叶汉庭貂。丁宁红紫休开遍，约住春风待见邀。
圯上还成集禊亭，杉松自古草仍新。彩虹卧饮流杯水，白鹭飞迎入座宾。俛仰已成今昔事，东西更看往来人。聚蚊金谷皆安在，若见吾徒合主臣。
醒眼隆中阅逝川，茅茨为屋竹为椽。吟成梁父时当隠，炊熟邯郸客正眠。汉土一抔无处觅，白坟三尺有人怜。君归欲作千年计，只合躬耕一寸田。
古寺沉沉昼日长，泠然清响发僧房。昭君别去颜如玉，苏武归来鬓已霜。山水无端言尔志，炭冰何事置吾肠。老来却爱虚檐外，雨滴梧桐一味凉。
江北江南一叶舟，凭将往事问东流。锦帆月冷琼花夜，绮阁风高玉树秋。杜牧三生开笑口，刘郎五绝掉吟头。淮山眼见诗人惯，高筑诗坛汗漫游。
湿遍栏干欲倚休，手中团扇渐知秋。细声合作檐间溜，大点漂成水面沤。小小竹窗醒倦鹤，疏疏荷屋冷栖鸥。渔翁蓑笠随身在，立到黄昏钓未收。
南风伊轧语窗扉，团扇无功白日迟。长恨老来方学易，自从春去不吟诗。虫丝有力萦琴索，蛀粉无声点墨池。偶出门前行数步，石榴花过已多时。
峨眉山月照清溪，中有方瞳一羽衣。拄杖经行天下半，丹砂乞与世人希。千年城郭空归鹤，万里山河自落晖。安得与君游汗漫，乘槎一问女星机。
槛前卷箔见晴峰，夏口武昌西复东。三国六朝襟带地，孤城四水鼓鼙中。女墙夜送淮山月，老树秋生梦泽风。君作此堂心万里，应怜世上少英雄。
我生八月十五夜，清浅斜河浸月华。顾兔捣残千岁药，牵牛引动半天槎。自抛蓬海传方处，曾过成都卖卜家。今日相逢圆昨梦，一杯松下醉流霞。
四家三径各风流，今古悠悠貉一丘。拍瓮新𥬠浮腊腻，绕堤老柳弄春柔。日边黄纸催人去，霞外青山听鹤留。若问西畴蓑笠事，合还陶令一孤舟。
睡起名园百舌娇，一年春事说今朝。秋千庭院红三径，舴艋池塘绿半腰。苔色染青吟屐蜡，花风吹暖弊裘貂。主人自欠西湖债，管领风光是客邀。
天目飞来第几峰，峰前著屋贮虚空。湿云低亚钩栏角，缺月斜窥户牖中。一水东西添柳岸，两山南北欠樵风。住家欲作千年计，顷刻阴晴便不同。
四明仙客此楼居，毕竟西湖压鉴湖。曾谓家童欺贺老，不如沙鹤认林逋。蒲根钓水知深浅，柳外行人乍有无。此景天公厌多取，只分一半与吾徒。
饧面留寒不肯浓，一年春事看成空。人歌人哭清明日，花落花开昨夜风。薄薄絮泥行燕子，深深茭荡出凫翁。西泠桥上多车马，有底狂驰百岁中。
晚烟起处是孤村，漠漠郊原白道分。菰叶池塘疏雨过，豆花篱落夕阳曛。远山空阔围天在，邻杵丁东带雁闻。独自寻诗风满袖，不知身入白鸥群。
恰百年余得县名，从前官长是谁清。鱼鲑市小通蛮远，鸡犬村深见吏生。过客莫嗔厨传冷，家人方喜俸钱轻。却愁明日朝天去，不得黄䌷饱五更。
天上麒麟地上行，当年孔释送徐卿。重来司马儿童喜，初见欧阳老婢惊。黄道日开经幄霁，紫垣星近履絇明。本朝宝䇲千千岁，惟读书人共太平。
黄金匝地小桥通，四面清平纳远空。云气长扶天子座，日光浮动梵王宫。残碑几字莓苔雨，清磬一声杨柳风。沙鸟不知行乐事，背人飞过夕阳东。
风林叶叶带新寒，匕箸虀盐客味酸。兔抱粟眠传道石，鹿衔花上拜章坛。沿崖取水和冰嚼，扫壁题诗当画看。尽日玄房无俗话，山钟敲月上阑干。
野菜生根土亦香，寒林晴久漏春阳。山临古画开当户，蜗学名书篆满墙。密竹旋删嫌碍月，青柑迟摘待经霜。儿童闲取池头水，剜破琉璃绿一方。
雾裹峰头薄似巾，路逢水后误行人。山泉酿酒力偏重，石铫煎茶味最真。燕不传家犹教子，梅才有肉便生仁。枕边学梦人方悟，未到钟声梦更频。
一心忧道不开眉，懒扣黄扉谒故知。有累祇因难弃鹤，无疑何用苦求龟。常厨饮食夷齐辈，晚笔文章汉魏时。冷笑富家钱塞屋，兰亭谁更有真碑。
石角多情挽布衣，候虫送响出林微。文章首面趋时好，字学偏傍徇俗非。绿水被风吹作白，密花因雨打教稀。归鸦路熟知巢近，直望松林尽翅飞。
水草山花各自春，闲居常谨坐船身。忠言似药偏医国，好句如金不疗贫。王霸兴亡难讳史，彭殇寿夭不由人。感来莫计更深浅，祇见苍头换烛频。
九折沧江转苇航，花间流水自宫商。岩开天线登无路，殿鏁仙金拜有光。曝背龟从平石上，避人猴向险枝藏。断桥盍有重红日，狂欲乘风扣魏王。
寒著麻衣馁食薇，乐山清兴只琴知。蛛经圆网当中立，蜂徙新厨出外飞。山脊倚天无改日，草根埋雪有青时。莫言鸿燕多相背，去去来来共一机。
千古长情祇翠岑，休谈点石化黄金。秋来国事方尝胆，病后禅机忽上心。老眼看书嫌字细，干喉饮酒喜杯深。几回空检斑衣箧，望断白云天外阴。
独立长桥喜近城，半阑斜日又催行。船过别浦波痕没，堠立当涂里界明。古木云边僧住处，落花风里鸟啼声。青山莫道浑无事，日与行人管送迎。
厌居京洛说行持，袖裹青蛇上武夷。仙为写真供御览，天怜病眼召神医。江中白石差龙斲，洞里苍松带鹤移。无事出山衣屦湿，满城风雨鞠花时。
纵横屐齿印苍苔，梦笔山高翠作堆。日带晚光归海去，风传秋信下天来。竹开小路通萤过，松守空巢待鹤回。蚋瓮乾坤还自乐，何须金屋玉楼台。
雪花风细拂春旗，一色云边漏暖曦。群吏守文行故典，长官书祝致新祠。土牛底事遭身碎，彩胜随时把鬓欺。争似野人闲可睡，枕边搔发自吟诗。
等闲羁旅欲归难，又见蔬盘簇彩幡。九十日春从此始，万千心事对谁言。梅边粉坠寒香骨，草际青归野烧痕。且把一杯酬好景，花风今日已翩翩。
历头只有今朝腊，犹雨霏霙满太虚。六出试妆梅欲妒，万花飘絮柳难如。云凝惨送玄冥旆，风舞欢迎青帝车。始信春工多富贵，便堆白玉满前除。
春到溪山已近旬，寻春犹自负深情。爱闲长向梅边立，趁煖时从竹下行。苦乏诗材无可借，更嫌酒病有余酲。算来岂是因名利，才有关心便不清。
身世如萍漫浪休，机心谁遣误沙鸥。从来风月惊人句，即是湖山买屋谋。访友定寻云外寺，携壶须上竹边楼。知音自有渔樵侣，莫被人称第一流。
怪得连阴不放晴，直教飞雪试轻盈。风回冉冉霓裳舞，云暗纷纷鹤羽明。大似梅花饶一出，薄于柳絮更多情。披衣端为诗催起，吟得诗成分外清。
画眉深浅与时殊，肯向堂前怨舅姑。自是吾侬多蹇薄，可堪尔汝肆揶揄。心知不是池中物，眼独羞看屋上乌。得丧总为身外事，不如委命乐樵苏。
可怪轻寒薄短衾，起来搔首傍灯吟。百年易老风前鬓，万事难侵水样心。雁叫云天秋渺渺，虫鸣露砌夜沉沉。朱丝自写无人识，一曲寥寥太古音。
何期又泛玉京船，行止于人不偶然。寒力胜如前两夜，世情熟似近三年。只将兴味留诗里，苦乏工夫到酒边。万事看来忙不得，只须委顺乐吾天。
独抱朱弦识者稀，湖山与我独相知。烟迷柳岸经行少，月照梅窗做梦迟。酒价寒高谁与贳，衾绵夜薄自多思。归舟又值商量雪，好似清溪访戴时。
只为溪山有宿盟，两旬两度此经行。马嘶险迳霜蹄滑，鸥舞平沙雪羽轻。豪气不从尘外减，新诗偏向道间成。梅花似有相迎意，野水篱边数蘂明。
戎狄从来不可凭，谁令汉祖议和亲。连衡休易从游说，厝火当忧卧积薪。黯在淮南谋自寝，亮亡司马志方伸。本强始见遐冲折，信是经纶直要人。
谁使霓裳逞细腰，随风尽日袂飘飖。飞花却讶春将遍，舞片还惊冻易销。看熟似同鸥过渚，兴仙刚道鹤冲霄。吟成谁与相酬酢，赖有疏梅伴寂寥。
羁游偶值上元时，莲艳烧空照锦溪。堂上珠帘如水浸，庭前鳌架与山齐。风传鼓吹春声闹，雨遏笙歌夜语低。自笑蓬窗勤苦士，何当太乙为燃藜。
寒窗寂寞度残冬，接得春来雨又风。芳思悠悠空自远，清游款款与谁同。林梢淡抹烟初霁，菜甲新抽土旋融。多谢殷勤檐鹊舞，数声足喜夕阳中。
酌酒酬春醉晚红，谁知书剑两无功。渔竿冷浸半丝月，牛背闲消一笛风。仙梦不随狂蝶乱，家书只倩素鱼通。友声更拟迁乔去，底似人情较异同。
心到无营本倦游，何期身又客王州。匣藏青镜闲情薄，衣染红尘满面羞。风月几曾于我少，波涛半是为人忧。故山幸自堪耕钓，不必生涯足是休。
天然贵格镇群芳，细雨丛中试宝妆。肯与乱红争国色，甘同柔绿挽春光。玉阑倚困娇无力，金鸭沉烟不敢香。可惜承恩亭北赋，苦无妙语告君王。
锦野重来已秀葽，雨肥梅杏粉痕销。晚山四面子规叫，晓树一声婆餠焦。耐久交当如水淡，惯游身亦似蓬飘。老鶑不省春归久，犹自教雏学徙乔。
不辞巇险访龙潭，潭底无穷碧似蓝。乱石鸣滩溪过九，飞泉泻瀑堑分三。虽然道士能相引，不比樵人得尽谙。怊怅飞桥无路到，乘风应许御云骖。
不谓山行得此晴，有名胜处必须经。玉田草满春无极，石室人稀夜不扃。自料俗情应厌倦，谁知幽意在空冥。碧桃却似传消息，一曲琼歌月满庭。
苕水之源出此山，地如邾鲁始跻攀。三池浚泽高冈上，一勺为霖反掌间。著脚不知苍汉近，无心直共白云闲。何时结屋枕泉玉，涤尽尘根学大还。
虽殊桃李竞年芳，色相惟应付梦乡。纶阁曾看金缕艳，蘂宫初试玉楼妆。露凝深浅烟中泪，日泛温柔雨后香。幸蜀归来花正好，可怜不忍看嫔嫱。
天女霜刀剪亦难，露红烟紫碧阑干。步摇衣袂飘霞珮，钿合钗梁间宝冠。枝上任他无力笑，灯前还作有情看。采根若可苏民病，始信无经载牡丹。
物我相忘付八还，偶来琼馆扣霞关。玉峰自有三生约，尘世真同一梦间。华表风清丹顶去，缑山月冷碧笙闲。当知象外机无息，肯羡黄金系九环。
多谢名山不厌人，五来此地著闲身。泉声带雨驱烦暑，空翠萦风绝点尘。金鼎火能知应候，玉壶花自占长春。何时许证三生约，乞借烟霞与卜邻。
重阴九垒几曾开，广布阴功亦异哉。八景定中朝十极，五云深处步三台。烟腾绿字鸾初下，月照黄坛鹤未来。去地一珠如黍米，天人竞凑郁罗台。
炜烨神光烛素屏，苦魂蒙度语堪听。但知实相皆非相，自证无形入有形。火炼赤𬬻超上景，水流华沼荡寒庭。功成试问谁能似，元子真人旧典刑。
秋来三度过垂虹，灏气横江水接空。帆影轻浮千幅月，渔竿冷浸一丝风。枫初落叶前村近，荷有余香别浦通。笑拍阑干天地阔，鲙鲈樽酒许谁同。
长史遗踪二百年，直教名字到今传。渚香细浥莲须雨，野色轻团竹尾烟。但得幽情关水石，何须隠迹痼林泉。客中正有尘缨在，来此清游亦是缘。
客里情怀不自如，夜深来访子云居。挑灯细按新翻曲，拂案同看旧架书。梧叶敲风蛩砌冷，菊香销雨鹤庭虚。相逢且与开眉笑，莫遣吟边酒盏疏。
只消顷刻便漫漫，人亦求窥造化难。柳外情知非絮落，梅边误作有花看。朱门合席持杯煖，紫塞分屯坐甲寒。慨想英雄当此际，肯分事业与袁安。
东风吹上岁寒枝，笔下工夫颇涉奇。此操直应同晚节，有香亦合伴冰姿。淡于浅水笼蟾夜，清似疏篱压雪时。春在小窗横幅里，调羹深意许谁知。
万人如海亦纷纭，还著江湖有限身。题叶恨深波影远，嚼花吟苦月痕新。羡君朝市情俱薄，笑我山林趣未真。名胜搜罗能尽否，细论何日许相亲。
合是冰壶寘露寒，果然笔札对金銮。虽云经世谈何易，谩道忧时事转难。正气必能回坏证，中流当与障狂澜。熟知议论平如砥，且把清规作样看。
生平未始识东州，不谓招邀得漫游。南镇门前秦望晓，西兴浦口浙江秋。风搏怒气潮初落，山涌青冥雨乍收。岂为登临重回首，使星只在五云头。
曦龙浴海上扶桑，云表辉芒烛万方。史观缤纷书瑞色，禁城奕烨锁祥光。从知绣线添红影，独喜丹心向太阳。节里官闲无一事，谛观易道静焚香。
合是清溪近处居，在官却与在家如。柳风拂岸时鸣橹，梅月横窗夜读书。休问舟闲无唤渡，须知水到自成渠。俸钱已足供薪粒，比著箪瓢尽有余。
昨夜阴风刮地鸣，乱敲窗纸梦魂惊。壁寒剥落泥成片，屋老漂摇瓦作声。野市霜明人迹险，官河水冷客舟横。翻思带甲眠戈者，何幸吟身傍帝城。
谋生百拙世无如，赢得心清剩读书。薄宦喜从京国路，闲身还似野人居。济川事业归商傅，献赋声名羡子虚。岁晚且留梅作伴，吟边月冷一枝疏。
宦游来此亦随缘，过了新冬又馈年。今夕桃符犹自写，明朝柏酒让谁先。但令世道皆平地，此外身名任老天。春与诗家如有意，早传清梦谢池边。
先春一日纪正元，熙号初更气候暄。万象光随黄道毂，千官班凑紫宸门。梅迎霁色来窗底，柳挽和风到水根。但愿时平年事好，升湛有命不须论。
腊里霏微未许多，春来舞片却交叉。混成天地皆同色，点染园林尽着花。岸迹云凝迷去鹭，屋头烟煖见饥鸦。东风毕竟能融化，不放寒澌冰柳芽。
王命驱驰不敢轻，文书要核去来情。青山步步生幽意，碧涧悠悠趁远程。春浅禽声犹自小，泥酥马迹正宜晴。地名见说名双路，便舍崎岖就坦平。
声名满世重于山，果见延登左掖班。天子虚心求国是，先生着手济时艰。要看出处诸公上，只在精神一转间。前此极言虽引去，安危理乱正相关。
园林绿尽合清和，犹有余寒在薄罗。几缕情风春别柳，一庭苦雨夜鸣莎。人于生处穷通定，事到难时感悟多。水上浮沤频起灭，看来物理总由他。
了无闲事上眉纤，一炷清芗静昼帘。造化自从回暖律，芬华顿觉转穷檐。轻风度柳春情薄，细雨催花土脉黏。所愧微官相束缚，何因共访酒家帘。
何期踪迹又迟留，行止于人自不由。梦境固知空似蚁，生涯却笑拙如鸠。碧涵一镜晴天阔，翠涌千峰宿雨收。从此公余须杖屦，未应草草度春休。
何期一雨成三日，约客行山竟未能。春到分时阴不解，夜当深处气犹凝。檐低卷箔看飘洒，础润添香散郁蒸。想见故园梅落尽，和羹消息又堪凭。
为欲看山助眼明，频占鹊喜报新晴。春光已过三之一，尘世难逢四者并。诗酒深情殊未适，肴蔬薄具亦频更。终来不似西湖好，晴雨皆堪傍柳行。
才出城门兴便浓，晴光野色两俱融。柳方染得三分绿，桃已熏成一半红。山涌林峦荒寺隠，湖分港汊小舟通。相携各自论年事，几度春风上鬓蓬。
天风吹我上瑶台，满眼烟霞扫不开。药灶无丹人已去，洞霄有树鹤还来。溪声晴带三秋雨，山色青无半点埃。更爱夜深清梦断，碧纱明月映苍苔。
壁立东南第一峰，问知名道葛仙翁。丹砂灶逼云头近，玉井泉流海眼通。六字籀文天篆刻，数间洞屋石帡幪。我来整屐层巅上，无数群山立下风。
福地由来此最幽，翠微深锁碧山头。参差梵阁云常护，隠现神灯夜不收。面壁几人曾入定，摩崖有客记同游。从今悟道支提处，知是名高十二楼。
扶植纲常抗直声，白头不惮岭南行。书云惟孝友兄弟，臣罪当诛王圣明。削籍投荒从宝庆，陟阶录后赖端平。朝家赐谥今方举，凛凛孤忠死亦生。
破箧犹存旧赐香，轻将魂梦别昭阳。只知镜里春难驻，谁道人间夜更长。父母家贫容不得，君王恩重死难忘。东风二月垂杨柳，犹解飞花入禁墙。
萧飒西风吹帽纱，征途近晚欲停车。峰回路转六七里，犬吠鸡鸣三四家。采药人归闻术气，寻仙路远梦桃花。买来山酿全如水，亦解昏昏到日斜。
茅山东北燕山前，翁仲遗墟几百年。时有吴人来问隠，不知唐树已啼鹃。山童解指看碑路，野衲分耕祭墓田。厚夜肯教黄壤晓，悲风偏动夕阳天。
石林和月俯清流，一点红尘不许留。青鸟岂传金母信，彩鸾应返玉皇楼。苔铺翠点仙桥滑，松积香梢径路幽。午夜鹤翻松顶露，道人睡觉满天秋。
玉佩丁东下界闻，天风吹动碧霞裙。刘郎跨鹤游三岛，王子吹笙到五云。洞府夜光传玉印，石坛月色礼茅君。若逢天上吴仙子，应问丹砂成几分。
惊见门前柳又阴，江湖何日可山林。未能成事空豪气，恐易伤时休苦吟。鱼信不来流水远，雁声低去暮云深。而今甚觉春游懒，静看中庸养道心。
晋委东都帝秣陵，岂无机会可争衡。诸公坐视敌来往，一水反为国重轻。北伐上章空有语，中流击楫竟何成。登临不是多伤感，老却胸中十万兵。
高原陆地无莲花，此峰刻画天与状。李君下构三千楹，读书月明调悲壮。向来濂溪卜庐山，莲花峰下溪之源。半山争墩未苦贤，掘地何处无流泉。
雪云厌天寻丈低，将军观兵出打围。弯弓数肋射走鹿，刀槊不减并州儿。盘空健鹘眦欲裂，落日洗空狐兔穴。将军白马锦貂褕，奏凯归来清夜月。
空山落日见野鹘，千仞峰尖巢嵂屼。脚根不受绦旋萦，眼底熟知狐兔窟。翻云掠草惊万人，招呼不来难可驯。不来未必非君福，饥啄君家鸡与鹜。
山城先生穷到死，老作人间花太史。缣箱未许上兰台，堪著洛阳园囿里。虽然儒先有公是，菊花隠逸莲君子。只今同传李与韩，岂亦负公千斛米。
桂山药石不入市，土风割牲谄非鬼。巫师怀肉饫妻孥，医师衡门冷如水。子今挑囊入深云，如以章甫投文身。吾诗易得药难售，子规语人传借手。
君家种桂知几年，轮囷老干秋风前。小山荒凉汨江冷，此树亦有幽人便。君家读书今几世，持取科名如左契。他年留话与人间，王家种槐李家桂。
少年快马如游龙，鼻尖出火耳生风。柘弓放箭饿鸱叫，数肋射麞平泽中。渴饥食肉饮血乳，甜如天厨荐甘露。谁能扬州称贵人，闭置车中作新妇。
松冈胸中亦磊磈，劲气少与崆峒平。白头一脱力百斛，中有徂徕风雨声。芸兄儿时戏同队，宰木阴风吹昼晦。翁身与诗寿而昌，细读灯前为九拜。
太空有云不可羁，君家有轩云所栖。黄埃压帽听朝鸡，坐轩人闲琴一枝。眼前白衣与苍狗，万事悠悠且杯酒。是间不涴俗子尘，客有敲门急摇手。
金精山人苍月𫐌，夜半影落秋潭明。诗人饮潭并吞月，醉墨写出风涛声。骊珠忽堕春风纸，炯如寒梅照清泚。几时脱我簿书尘，细嚼君诗酌潭水。
女娲炼石丹之源，补天破碎天亦完。后来此方世不传，仙家之丹说九还。君今采药须名山，却老起死襕囊丸。世间尘劳空自烦，往逐鸡犬寻刘安。
两山不隔一层云，金鲫池边夜打门。袖有新诗期短鬓，室无奇字枉芳樽。客程怀抱仍春潦，人事间关可梦魂。离合悠悠自生理，别情吟恨不堪论。
四方上下忽相从，君信西来我信东。剡雪不乘清夜兴，军山依旧梦魂中。合离有数机如发，岁月无情鬓欲翁。斜照一林云百树，吟筒翻作递愁筒。
蛰龙初动雨峥嵘，黄浊连宵与树平。路入峡头天一握，梦回蓬背月三更。江村无复鱼盐市，客饭初尝菌蕨羹。小泊桥南沽斗酒，一街灯火灌婴城。
金鲫池边伤晚风，莲花峰下倚长松。水程半月孤蓬雨，客饭浑家野寺钟。心事岁寒诗眷属，鬓根秋色老形容。片云影里湖湘隔，莫爱新吟寄短封。
坛下松声江上潮，坛前天近北风高。山腰洞黑藏丹灶，云顶秋深落石桃。逆理偷生虽世论，离群独立亦人豪。仙家尽有青精饭，不与吟翁绿鬓毛。
混辟无穷运以刚，积阴打底有微阳。驱驰道路年光晚，收拾身心意味长。三日南风天不雨，一编周易鬓微霜。乾坤只在梅花上，梅不能言心自香。
秋膺重叠有谁编，客意难凭燕子传。欲送寒衣仍冷雨，稍疑飞雾近南天。杨花舞歇春无力，湖水空明晚自烟。日日诗筒星火急，吟窗秃尽笔锋尖。
压脑文书坐得牢，偶然散诞此江皋。一春冷雨鶑花老，十日新晴麻麦高。鸟迹窎留仓颉字，草香撷出屈平骚。不知何许缫车动，又送新丝入鬓毛。
四柱茅亭秋一间，礲冰琢玉照乾坤。香分韩寿春衫味，花带苌弘冷袖痕。奔月蜕余仙去骨，凌波招得别来魂。今宵睡足敲窗雨，家在西湖水满门。
攽春过了雪犹勍，枝北枝南开未曾。风雨闭门人守岁，江淮断道士椎冰。说三生梦溪桥酒，抄一年诗纸帐灯。世事正长双鬓短，客床无寐曲寒肱。
湘野源头筇一枝，黄云黑雾雨淋漓。天公有眼能青白，世路无情谩崄𪩘。场屋秋风三岛梦，江湖夜雨四愁诗。苍苔翠竹檐声里，重瀹茶瓯当酒卮。
此是湘南第几程，楚天空旷入深溟。九千丈月照衡岳，八百里程归洞庭。恨入江蓠骚骨冷，梦回湘竹泪花青。客中总为贪程熟，落枣风高我自醒。
城郭秋深鹊树空，练衣不抵夜来风。雁何去处有书下，蟹几时来无酒中。生事比梅仍向北，归心如水只流东。苍崖翠竹云根屋，擘画残年饭韭菘。
重入僧窗听雨眠，藕花只在客床前。囊空不欠苏秦舌，口渴频呼陆羽泉。十里湖光天半席，一阑秋影月初弦。新凉风物无人共，坐听微钟祇自怜。
凉透秋衣不忍眠，更何处觅蕊珠仙。水光夜气无三伏，人影花阴共一船。菱藻有香风四合，地天无际月双圆。碧筒賸对青山吸，此乐人间几百年。
西风日日枕书眠，自笑仙城著懒仙。溧水已无东野俸，剡溪空趁子猷船。诗名入社平生欠，乡梦惊秋昨夜圆。念我衰颓君万里，可怜怀抱更中年。
锦袍公子三生梦，又堕歌罗古驿中。天上无情覆手雨，人间有恨打头风。晚花留日明深树，枯泽回潮起蛰龙。草草官称今发白，年时悔不事猿公。
不受世间尘土涴，山之南北水之涯。识中庸里有素隠，怪小雅中无白华。半点精神春滴淅，一寒风骨雪槎牙。淡妆人去罗浮远，肠断东风璧月斜。
谁遣巫阳招尔魂，春从九地到孤根。灵均清节离骚囷，司马深衣独乐园。吟客谩能工水月，先儒曾此识乾坤。雁行却以山矾进，未许涪翁谓至言。
吹万不同无数风，人间遂有水晶宫。玉龙夜战三更月，铁马秋行万里空。老尽蓬心松柏独，起来蒿目地天通。兰亭尽足方金谷，只诧粗人论未公。
已哭芸兄又哭君，眼中何得更沾巾。死无家货营砖甓，生有诗名动缙绅。岂亦雕锼伤你寿，不然溟漠妒斯人。不忘有子今传业，依旧寒林一气春。
隔月日前犹得书，说贫说病两劬媮。祗言未晚休文瘦，不料竟成长吉殂。空有泪花愁宿草，可无哀些折生刍。平生交旧铭幽笔，今代萧台有大苏。
曾剔寒灯读奏篇，先生有胆大如天。忠言流落古无此，佳士行藏今偶然。诸老与公扶一世，十图为世作千年。向来魂梦江闽隔，信有三生问字缘。
苍玉亭边借屋居，春风忽许赋归欤。邻翁争挈葫芦酒，息女催擎箬笼书。百世不磨公论在，一城相语笑颜舒。兹行奇绝君恩重，压落梅花照笋舆。
一盂野饭落闽州，篁竹烟莎屋压头。学问无穷吾辈老，乾坤能大此身浮。客窗书传青灯雨，故国溪山黄叶秋。羡子清吟如玉雪，枯肠尘土不堪搜。
剩水残山欲尽头，肯披蓬藋访深幽。买盐沽酒三家市，劈箭惊雷一水秋。袖里我无区册序，脚跟君有子长游。是间尚有堪吟处，莫向西风怨滞留。
壁立屏星照古鄞，两年霹雳快嚬呻。圆珠山下月初晓，苍玉洞前梅自春。冰雪要教醒醉眼，乾坤何可少斯人。葛强旧是樽前客，欲化为龙奈此身。
山围不断似勾阑，路入苍云八百盘。塔顶受风铃语急，楼高有日鹊巢寒。簿书衮衮蚁旋磨，岁月匆匆船下滩。两度梅花犹是客，梦随飞翼度巑岏。
日日巡檐听雨声，春郊忽为使车晴。醉翁之意不在酒，造物于人亦有情。天日开明吾道泰，诗书谈笑孽囚惊。吟成自对春风笑，却恐高琼意未平。
山下人门白板扉，畦蔬绕屋水田肥。五更花信雷初动，一月春晴燕未归。官满不储囊粟俸，儿寒犹补海图衣。山禽不语如相好，听我劳歌赋式微。
诗律峥嵘压岛郊，险如百二据秦殽。邹枚一座风流集，陈郭千年道义交。公笔欲倾河汉倒，我才如种石田硗。山城斗大春风足，阿阁终须著凤巢。
胡床少住许诸君，彩服移来有脚春。浓露洗空妆带酒，暖风吹动袜生尘。圣贤清浊杯中物，宾主东南席上珍。品格只从根拨见，先生端是识花人。
微官元不疗寒饥，忧乐相从赖有诗。万里功名看末路，百年事业有残碑。文嫌累气伤雕组，语要惊人欠崛奇。湖海平生有今日，白头何处觅新知。
薄酒匆匆与睡谋，夜长无寝怯更筹。要嗔早起还多事，浩笑春来失自由。雪禁好花偏耐晚，雨肥枯涧已堪舟。自怜跬步元婴阁，未有新诗续旧游。
秦岭苍髯铁色仙，却将翁仲作忘年。移将根去亲陪土，化作杨公种玉田。客子有怀悲故垄，清明无酒哭苍天。感君此计能千载，独立斜阳咏此篇。
湖上花藤络树身，傍湖鸥鸟识游人。两京寂寞有前哲，一榻风流无后尘。史牒不名为隠逸，公心岂自少经纶。卷藏独向兹丘老，岁岁祠前荷芰春。
归鞯忽报出山城，笳鼓旌旗送若迎。满担图书仍语录，全家风雨又山程。行须有用藏非损，来本无心去亦轻。家里湖山元不恶，知公久矣忆莼羹。
天台一万八千丈，玉立人间第一流。士要著书归亦乐，道堪传世外何求。能令不作三公耳，且共相看一笑休。渺渺层云双目短，几时归雁落沧洲。
花如堕珥草遗簪，次第东风转作南。巢鷇欲飞看八八，径香不断胜三三。著亭屈折谁心计，隔竹推敲客手谈。安得身闲携斗酒，趁他姚魏战红酣。
洪崖仙人旧隠处，绕舍畦蔬藤一枝。君房自致台鼎位，伯也差为儿女知。鸿飞千里避弋缴，鱼潜九渊惊钓丝。歆宁优劣金在地，世上只赏桐江祠。
椎鼓发船催出城，平安街子报归程。红阑碧水旗招醉，绿树黄鹂画写生。为有诗情浑不恶，便无官事也堪行。一樽细共灯前说，此夕星河烂熳明。
十幅风帆十丈桅，空明双眼洗尘开。压枝梅大宜羹鼎，贯柳鱼肥更酒杯。樯燕可能留客住，沙鸥只道为诗来。剡舟不作兴尽返，见说龙公也自猜。
蹴天浪入白云层，四野都无一寸青。挟万斛行风有力，著千人聚地成形。庐峰映日开天绘，石砮沉渊记庙灵。欲洗吏尘何日得，摩挲坡句傍危亭。
爱君满腹贮精神，王翰当年愿卜邻。一日雄文諠上国，三生太史属前身。猎心勃郁惊残梦，新榜夸张说古人。早作功名归馆阁，诗情莫涴簿书尘。
城郭尘埃心自村，一生吟褐任乾坤。江湖处处客曾席，风雨潇潇人闭门。蕙帐晓空云出岫，芜城春老竹生孙。诗囊挑入苍烟去，谁管斜阳到韵轩。
略彴横波压石安，小亭谁占此溪湾。晨装带月犹长道，久梦随云又别山。不敢告劳怜岁晚，未能免俗觉诗悭。梅花树下春风酒，小醉归来未掩关。
湖边四面小云楼，城上三更漏鼓秋。月淡无痕诗共好，官清有味境能幽。人间路绝蓬瀛近，木末天低宇宙浮。唤醒尘劳椀中茗，西风黄叶正飕飕。
君家冠冕半山翁，晚唱漓波一洗空。万世尚须观往复，一江元不隔西东。松精入地千年魄，鹏翼垂云万里风。安得共君秋月底，朗吟峰顶撼松公。
花身怪怪复奇奇，几度春风未入诗。列璺有文蛇蜕壳，刳心不死豹留皮。风流不在宫妆称，冷淡偏于晚岁宜。为怕清寒欺客袖，一檐斜月立多时。
除书飞舞下元正，人在金鳌背上行。班笋步联黄阁近，橐荷先照彩衣明。文章华国三千牍，樽俎筹帷十万兵。宣室席前应有问，愿培元气厚苍生。
蟠木离奇谁是客，讵图燕谷亦春风。方皋相马骊黄外，康节识花根拨中。投士泥途公为国，读书城旦我何功。只今一瓣南丰在，夹袋他年愿始终。
城里康衢三寸埃，出城江上有疏梅。问公安在见何晚，似客可人期不来。质白不随玄令改，枝南还受北风开。花前不作匆匆醉，却有新诗借手回。
我无可送全椒酒，君有堪传石鼎诗。客里归忙云亦散，吟边相忆月明知。出山似已铸成错，煮石尤来疗得饥。别挹未成先一笑，湖元交割付他谁。
平生场屋几秋风，三尺词绫上界中。笔力健凌黄鹞子，剑心雄迈白猿公。羞交人指原夫辈，早慕史称儒者功。夜半南云瞻紫气，知君长剑倚崆峒。
南丰事业炳如丹，振起斯文一代看。霄汉行飞上鸿雁，画图盛事入衣冠。旌幢有喜春郊满，剑槊无声夜峒寒。小试淮阳君且召，金狨湖外等归鞍。
向来山里读书房，便是人间白玉堂。地有梅花三百本，春回纸帐五更霜。山林有约狐淘令，岁月无情老子长。欲起林逋说香影，急须同买月中航。
龙渊打底为谁来，半瓦残砖愧不才。天上分星涵水镜，人间有石等舆台。忽惊万里诗翁眼，如发千年地媪胎。鬼夺客偷关梦寐，吟边时与理烟煤。
真盐铁使有云来，多少人怜白朴才。合趁闺班高处籍，尚携檄笔外间台。劳君海怪探龙颔，赠我厨珍得豹胎。又俸前诗清似水，通群辟尽锁窗煤。
日日边书带羽来，时艰撑拓正需才。我犹不定转五木，君已高翔长一台。此日知心鱼在水，他时得路鹤离胎。江东日暮深云里，人醉冰台拥麝煤。
洛社当年留样子，客中正可饮亡何。樽前聊复会真率，殿上相期侍馺娑。事意旧游忘鬓改，坐分前席觉年多。西风管取都长健，更插茱萸上嵬峩。
为云旧欠四方从，投老相逢稇载空。吟榻几时今雨客，尘襟一夏故人风。长江秋色烟波外，落日渔家醉梦中。无计事君吟得好，诗来面折欲生红。
天上红云第二班，乞身祗要觅祠官。清朝得路古来有，晚节全名人所难。歇马重来森戟近，携龟已放去船宽。待公过阙争留相，温国风流此日看。
班玉通明散早朝，春风桃李满江皋。自然着我尘劳没，安得如公勇退高。地近黄扉才一武，天教清梦更三刀。仪刑渴想催归衮，只借阑门水半篙。
虎踞名丘往事赊，胜游千载梵王家。山灵旧出点头石，地妒曾埋解语花。佛国凭空云入座，剑池共汲水随车。吟人谩有兴亡感，雪壁淋漓落阵鸦。
巨灵擘画境能宽，吟似追随亦可欢。地有此山开宇宙，天留今日会衣冠。石交可与论千载，岁晚相期共一寒。山外黄尘深没马，澄潭聊复倚阑看。
丹林自语叶骚骚，寒入江南入缊袍。丘壑风流须我辈，弓刀事业付儿曹。神灵助晋天机转，妊姒兴周庙算高。相不当侯吾事了，不妨羹泡煮溪毛。
时危多难合驱除，安见娇儿竞挽须。支厦可能扶绪汉，誓江犹欲活全吴。疑从马革无还璧，忽得蝇头似串珠。君有诗来逾骨肉，为君吟罢酒三呼。
八表同昏草露深，西风愁绝不成吟。申包胥有伤时泪，南霁云无食肉心。日月重光天与子，山河正统古犹今。微生千里间关意，净洗妖氛待相霖。
不是逃名韩伯休，避兵聊欲蔽林丘。天公悔祸有今日，臣子扶颠无半筹。苍玉硖鸣春意动，红绵袄出雾痕收。诗来适喜王师至，醉插梅花舞白头。
为喜逢春亦自怜，新晴风物此花前。蝶狂有意如耽色，树老无枝莫记年。钟虡尘深唐九庙，金铜泪尽汉中天。二三豪俊今何在，愁绝孤臣雪满天。
白发衰翁且翠颠，伤心难问屈原天。当时一聚如金谷，此日数间惟玉川。劝谏只今犹乐土，耕犂何地不炊烟。欲亲偃室无公事，一段阻心似壅泉。
今君好赐及层颠，怜我幽篁不见天。束缚遣前浮月窟，品题称绝重黟川。药来南海增新价，剂入西窗煮晚烟。惟有吟哦相报答，为君涤砚试新泉。
诗去诗来只月余，渴心顿解沃心如。居然咫尺有万里，如此乱离无一书。山里黄虀犹可饱，天涯白草更堪居。汉宫旧日烟花绕，造化胡宁亦忍予。
东南文物古遗余，不料冠绅忽弃如。门外逢人作胡跪，官中投牒见番书。谁教天女解作俑，欲倩渔郎寻卜居。更欲久留观此世，昌黎此语倍愁予。
谁道行年值小游，转添白发上人头。檀公上计无多子，潘令吟情第一流。四海交游惊鬼录，一身生死寄岑楼。因公唤醒推敲梦，此夕灯前忘却愁。
我耕枯旱不逢年，君解翻瓢涨九渊。道义相忘床上下，诗书有味蜜中边。向来湖海鱼千里，此去功名马一鞭。坐想昼帘公事少，时将诗递破苍烟。
退未能休进未前，英雄到此亦堪怜。此心耿耿赤如日，吾道悠悠苍若天。顾我尚堪输九死，观公端可愧诸贤。新诗读罢无谁语，欲折梅花意不传。
此日旧无灵运屐，参差今有盖头茅。自怜后死罹兵革，枉有闲愁上鬓毛。泪尽不堪怀故国，诗来端喜得同袍。梅花夹雪无饶景，惜许吟情与病遭。
人生两臂重天下，濠上仙翁语意高。不以拾遗曾坠马，可教吏部废持螯。风寒欠护知谁过，药裹频更藉汝曹。安得慈悲有千手，一枝才是九牛毛。
可竹诗来为说君，采苹宫冷尚疑尘。人生不幸有奇祸，天道终当与善人。蔡琰援琴应制曲，寿昌见母足娱亲。两峰座上客常满，芋栗杯盘日夜春。
江湖千载吊沉筒，楚俗今仍楚节供。已分三生委鱼鳖，肯争一饱为蛟龙。怜君客死非吾土，顾此首丘犹故封。试问厌厌曹李辈，人间膏沐若为容。
老去无心任一瓢，意行聊复侣渔樵。云迷远树昏残照，水压青天下小桥。物我境空鸡已木，功名梦断鹿犹蕉。插秧绿遍江南岸，又送年光入画桡。
自笑忧兵阅四州，此身只为苦吟留。林栖几见芦穿膝，室毁欲无茅盖头。岁月巧将吾辈老，江山唤起故人愁。诗来忽作山阴想，问字敲门可得不。
参差曙色走归云，落月犹高欲近人。客鬓已随时事改，风光犹逐世情新。孔方不是折简客，白堕真成入幕宾。忽有微吟生眼界，山光遥映雨如尘。
穿青度密且衡门，剪纸谁招客子魂。少不若人伤老大，死无容力为乾坤。一枰孰与危机活，千古难磨此道存。前有长蛇后猛虎，少陵只合老羌村。
振世威名一宝刀，紫髯郁郁见人豪。受恩刘氏心非二，报效曹公义亦高。须信千年存庙食，不应一死误儿曹。江南处处新祠屋，可使雄兵叹不遭。
不是仙源不是村，千年霜壁树蟠根。半山鱼鼓动城郭，一日龙雷出洞门。云似世情翻覆变，石如尊宿典刑存。摩挲藓刻无穷意，时听游人自细论。
书眼犹明返照窗，西风篱落已啼螀。放慵自觉闲居好，涉难争期末路长。稍解忍饥知道进，未能守口坐诗狂。世间万事如蓬转，且对青山进晚凉。
社公水又一番新，阵阵秋风入白苹。归燕去如秦逐客，羁鸿哀似楚累臣。青山有约堪娱老，红树无情强作春。好为麻姑问人世，如今几见海扬尘。
五福难并寿且康，如君有此扁斯堂。乔松岁晚不改色，佳菊霜寒弥有香。身健清樽供笑咏，眼明细字辨毫芒。风流万一成图画，容两诗翁作雁行。
山里清怀人得知，地炉灰冷雪来时。七年有别君仍壮，一事无成我自悲。履豨应为天下计，缚鸡曾见故人诗。欲谈世事难相就，不为冲寒脚力疲。
樵子归来頳担肩，长镵作我地炉缘。深山大泽蛰蛇虺，冷窗冻壁生云烟。暗室长明天不夜，团茶自煮客堪延。穷吟自笑成寒色，不到琉璃玳瑁边。
旧赋西园墨尚新，西园风物又精神。子孙相望百年事，宇宙重回一气春。独乐风流今寂寞，平泉言语谩悲辛。两家子弟材智下，撞破烟楼有几人。
年似渭滨人样子，竹房深夜一灯青。老来有妇能言语，元亮无言亦典刑。诗到夔州尊绝倡，人瞻鲁殿兀苍冥。写添涧谷成三老，洛下风流可得成。
记前壬午甫能冠，甲子周回有此年。方寸可耕宁要地，须臾毋死尚观天。史无一事贤黄宪，士有终身感鲁连。万里梅花一樽酒，青山不尽水无边。
犹记东风社雨晴，步栏辛苦得巢成。依刘信美非吾土，去鲁虽迟在此行。生也有涯同是客，逝将去汝得无情。乌衣巷陌休回首，兴废人间又一枰。
惊心节物首重回，尚觉昏云黯未开。旧向醉余狂客帽，今犹健在倒莲台。菊如杜老开偏晚，客胜后山期不来。碌碌阿奴俱在目，剩锄菘韭种蒿莱。
山外西风掣大船，悬崖一席镜中天。凤何年化石班驳，龙有时回潭碧鲜。礨空似经灵运凿，苍筤竞著祖生鞭。人知鱼乐谁知我，度度归时月满川。
懒似嵇康多几分，缄情久不报殷勤。人言岁暮于吾子，今见梅花疑是君。岁月尚须留我辈，乾坤何可少斯文。相期不作草中腐，付与后来杨子云。
文印诗灯自正宗，不忘生死访衰翁。樽前谈笑有此客，眼底轮囷亡是公。两世交游明月共，百年人物大江东。吾生荣悴乖逢尔，昨夜春风梅信中。
玉龙轻软雪能干，好在晴沙野水看。舞翠梦回仙袂远，射雕人去露檐寒。连环骨冷香犹暖，如意痕轻补未完。花自年年人自老，春风满袖独凭阑。
南国熏风入帝歌，至今遗庙只嵯峨。一天晓色怀明哲，四野春光想太和。存古尚瞻虞衮冕，抚时几换禹山河。海滨乐可忘天下，解写灵明是老轲。
往事镌镵一梦同，游人聊此可从容。神仙已逝境犹在，洞府虽深户不封。阅遍古今云木老，洗空尘土石泉舂。此怀清白堪超世，何必星精特地逢。
两峰峻上半天开，一水争奔急雪来。眺远直疑沧海近，洞灵曲坳涌泉回。慨思南北江山异，更陟嵯峨宇宙恢。眇眇愁余歌石鼓，漫磨枯墨洒苍苔。
才说登山病便苏，老身健得似於菟。一丝白处潮来往，数点青边山有无。厌胜诗穷多插菊，驱魔酒恶细看萸。龙山落帽方真乐，孙盛汝非柏氏图。
屈指头颅三十一，年时又见煮酴酥。平生自谓妄男子，未死谁甘贱丈夫。欢逐儿童烧竹爆，自拈秃笔写桃符。梅花一笑须相领，莫道今吾非故吾。
久雨淋漓天亦厌，一声霹雳洗层阴。青山愁似故人面，初日明如烈士心。扫石安排朝晒药，约僧准备晚听琴。清宵那更当三五，賸把金樽对月斟。
柴门尽日少蹄轮，坐对横窗数点春。心向雪中偏暴白，影来月下亦精神。十分洗尽铅华相，百劫修来贞洁身。笑杀唐人风味短，不应唤作弄珠人。
偷得湖斋半日闲，有梅此地即孤山。瘦边似我腰全沈，白处怜渠鬓亦潘。惟有竹君同所好，岂容蝶使戏其间。调羹莫作儿童语，老眼相看在岁寒。
老梅手植几何年，一见风标姑射仙。特地留为滕六伴，笑他大欠曲生缘。孤高直是难谐俗，开落从渠莫问天。座上诸公醒亦醉，对花起舞藉花眠。
昨夜花神有底忙，先教踏白入南邦。冷将双眼窥春破，肯把孤心受雪降。松弟得兄呼最长，竹君取友叹无双。月宵试看尤清绝，一在梢头一在窗。
洒扫东篱具菊杯，仙翁折送几枝梅。绝怜绿萼才先去，能与黄花作伴开。造物定应无顷刻，未霜早自有春回。穷山似汝真何数，幸被诗人拈出来。
为爱栽梅废食眠，杖藜行尽几山巅。因贪雪后横窗影，那用朝来籴米钱。穷鬼揶揄争笑我，诗翁邂逅亦欣然。花时莫起渊明恨，粪火蹲鸱酌涧泉。
一夜风吹恐不禁，晓来冷落已骎骎。忍看病鹤和苔啄，空遣饥蜂绕竹寻。稚子踌躇看不扫，老夫索莫坐微吟。窗前最是关情处，拾片殷勤嗅掌心。
长身大叶耸丛丛，生处虽殊臭味同。全带安期溪涧碧，微偷勾漏箭砂红。闻名久向骚经内，识面翻从要服中。等是海山闲草木，东皇一顾便春风。
闻说吾家又一种，移来远自剑津湾。叶如壮士冲冠发，花带癯仙辟谷颜。行辈合推梅以上，交游多在菊之间。平生我亦好修者，乞取幽兰镇小山。
万里鲸波一苇航，坐移楚畹置吾傍。叶侵海气三分瘦，花比家山一样香。灌溉预先收露水，栽培偏爱近朝阳。莫教晚节侪萧艾，我欲归来结佩囊。
紫轻半百远分贻，正值文园病渴时。玉液果如孙楚赋，金柯未数上林奇。断牙颇觉飞泉绕，老态惭非饤玉姿。无限世间蒸食者，令人那解识檀梨。
为爱妖娆恼病怀，翠屏锦幄护香荄。真教花事从头尽，却把东风满室开。一缕暗藏金世界，千重高拥玉楼台。螯汤池馆依然在，游子年年来不来。
香名不枉入骚坛，最爱霜枝傲岁寒。切莫逢人叹迟暮，何曾委地有雕残。人如靖节方堪采，世欠灵均少得餐。甚矣吾衰闭门坐，篱边自折一枝看。
薄暮风吹一片云，可人滕六张吾军。铺匀世界能平等，补住梅花得十分。但使一天长玉色，何须双手裂龟纹。时清果亦多廉叟，委地珠玑若不闻。
薄暮檐牙雨跳珠，儿童指似雪先驱。初闻竹上来能密，旋觉梅梢重欲扶。北地多应三丈许，南州近亦十年无。此间断缚吴元济，看踏银沙入献俘。
拟欲寻诗取次行，东风放出十分晴。花时酒旆家家有，蚕月缫车处处鸣。乍可腰镰从父老，何能手板事公卿。他年若述逸民传，万一中问有姓名。
今岁分成第几房，刳松为屋蜜为粮。门临花圃身长逸，架近松窗蜡渐香。长日去凭双翅远，有时淡染半腰黄。西园风雨无堪采，待得天晴出未忙。
不见东山谢紫虚，时时独自撚吟须。常凭香案监抄箓，时点朱砂为订符。日里惯曾参宝语，夜深梦必入清都。此心却恐多君事，废了工夫火一铢。
女娲抟土费工夫，个个生来个个麤。有底终须还富贵，无时换不得头颅。若还非我安知我，莫道今吾非故吾。也要终南分一半，麻衣还肯点头无。
痴云吹尽月行天，新琢冰轮欠半边。须信缺中元不缺，便教圆处可长圆。寒生沙渚雁初下，冷浸纱窗人未眠。万事虚盈皆此类，几看如镜复如弦。
淮海艳姬毛惜惜，蛾眉有此万人英。恨无匕首学秦女，向使裹头真杲卿。玉骨花颜城下土，冰魂雪魄史间名。古今无限要金者，歌舞筵中过一生。
豕腹中空暗浪惊，羊肠旋复绕车声。才看云脚如丝动，便觉诗脾作雪清。曲糵无功将退舍，蘼芜何罪亦遭烹。傍人莫讶能句赋，窗下观书眼倍明。
不因将军打门惊，瓦釜何从得此声。谁道枯肠三椀怯，能令俗骨一生清。鸿渐绝怕膏新绝，党进那知雪水烹。从此客来真水厄，吾方正酒学泉明。
门外车声寂不哗，数椽净扫小山家。懒鉏茂叔窗前草，賸种渊明篱下花。不饮客来还贳酒，长闲饭罢必煎茶。紫岩堪隠吾偕子，雪后春深蕨已芽。
花朝清晓雨初收，瑞气祥风满玉楼。蓬矢重逢三八日，椿龄再祝一千秋。飞黄去逐冲霄凤，诏紫来从入谷驺。富贵光荣皆分事，早看名姓动金瓯。
搀先三日上元前，天产皇家间世才。台阁久倾红药赋，山川聊为锦衣回。地分八群尊威节，天遣千花献寿杯。只恐金瓯名不掩，使星归处是三台。
当年崧岳庆生贤，恰在新秋四日前。万缕水沈燃宝鸭，千钟醽醁酌金船。冰桃雪藕将陪宴，雨柏霜松莫计年。金鼎若容负薪水，亦令鸡犬得神仙。
水树摇窗榻见天，空花换尽我依然。吟情豁处因闻道，隠趣深来颇入禅。不以耳听何用洗，且无琴在底须弦。未知遇得开关否，破费沧江月一船。
紫兰賸有无离骚，梅花不见见水曹。眇焉何许是人物，枉子秣马行林皋。古人相逢未易得，紫燕西飞东伯劳。吟余切莫谈时事，正搅春思分二毛。
百尺楼头山雨长，梦提白发濯沧浪。从渠金带花成簇，何处鱼羹饭不香。语妙囊中了今古，骚成肘后系潇湘。山寒岁晚兰苗盛，欲当包茅献草堂。
涧底春冰偶不融，风前凝作水晶宫。古人心事如此鉴，今代眼明惟有公。落月还应照太白，秋江只合瞰涪翁。送君去貌骊塘影，影见疏梅飐晚风。
使君袖里玉渊虬，曾截蛮江江上流。海立山摇三尺外，风盲雨怪一时休。民元不许佩牛犊，客政何妨弹蒯缑。遮莫尘清便回使，青山犹赦郅支头。
势横截江虎踞足，白龟却行冯夷哭。大川当时波沄沄，石也如此受命独。水石击撞无了时，因危见节乃见奇。世间大有胡广辈，欠读涧民江石诗。
禅子安排定不痴，数拳石映半泓池。岩如大厦元生就，水似人心未动时。二月春深梅不觉，五更风起桧先知。青林野寺西湖路，直得先生一首诗。
因梦吴云赋远游，江花扶柁水悠悠。半轮月散千山影，一叶舟胜万斛愁。天气渐于寒食近，春风祗到牡丹休。水程孤冷难为夜，起吸沧江当拍浮。
燕贺初成百尺台，一新粉堞更周回。水流东北交虹去，山自西南拥翠来。瓦缝参差千户密，市城翕聚六门开。宾俦眺望从今始，佳气随风入酒杯。
骚客诗翁死有灵，君行亦足慰飘零。甫云来共长沙醉，原谓何如泽畔醒。一瓣谁堪续香供，四诗今拟当埋名。黄花红叶秋天晚，想见潇湘野鹜汀。
北山老子勉斋翁，总把经纶付我公。胸次诗书行杲日，兵前草木转春风。五谿衣服桑麻尽，万里东南烟火空。直待此行料理著，却镌歌颂对闽中。
奇功毕竟属吾曹，狄武襄无诸葛豪。翠羽葆行禽孟获，金龙衣在失侬高。春生洲渚千麾出，麦熟崆峒万矢櫜。从此南人不反矣，犂边犊是带边刀。
芰制荷衣不御寒，古人持以傲罗纨。隠虽有味非中道，出本无心始耐看。钓濑不妨侵帝坐，跨鲸何似对金銮。先生出手前贤上，莫恋松风十二盘。
松竹林中琴一枝，妖岚散作半江漪。县于庾岭梅差近，政看圜扉草便知。熟事无多迎客早，清吟未了放衙迟。朔云野雪沧江远，不得相从且寄诗。
未交君臂得君诗，一掬清寒已可知。写就榴皮书壁字，吟成松上步虚词。卧看山月凉生梦，饥嚼梅花香透脾。襆被携琴不可晚，江郊今政雪来时。
虬髯如云眼如月，胸次毫端一泓雪。政恐儒冠或误身，尚友虚无老庄列。松阴泉影绿悠悠，此时此意如何说。三真跨鹤夜相从，长啸一声山谷裂。
老红落尽苍苔院，万物随时自流转。苍然古桧夜窗前，独抱寒姿耸孤干。幽人丈室空无埃，风声月影共徘徊。树兮人兮两清绝，不然君肯居此哉。
凭高四望天沉沉，平芜远树横夕阴。碧云吐吞献奇象，迺知造物得我心。渔舟两两叠烟棹，白鸟出没沧波深。悠然呼酒纳幽致，须臾寒月照古琴。
华榱胜概实相兼，却笑滕王诧栋帘。海内一云高出岫，江南列嶂杳平檐。作霖锡命宜爰立，维石兴歌正具瞻。寰宇固应同德宇，共期羹鼎试梅盐。
帝城那得见秋容，秋在三吴泽国中。芦未著霜花已白，蓼宜近水影偏红。一行落雁低南浦，万点栖鸦起北风。安得画师模此景，钓鱼矶上著诗翁。
半年再作华亭客，每喜轻帆得顺风。白水涵秋千顷浄，清霜粲晓万山空。𫏐时放浪如尘外，忆昨经过似梦中。浊酒三杯眠未熟，不能平处枕边鸿。
尚想溪亭跨鸭头，市嚣到晓不曾休。角声吹断老梅月，桥影压翻寒苇秋。三语固知非昔比，十年不到使人愁。老来着脚茆峰下，相望何殊风马牛。
等囿乾坤造化中，此花珍重殿春红。矜持不受荼䕷月，披拂正须杨柳风。三咏品题真入妙，独惭属和未能工。厅前旧本今应在，何必移根江以东。
兴言陟屺驻征艎，丘水依然亦故乡。萱草梦寒诗思远，梅花月冷角声长。暂辞小隠从三聘，况值清时已一阳。朝籍渐通恩数洽，会看梧槚发幽光。
天台山下两诗仙，剪雾裁冰五十年。耘业三间千古意，饭牛数集几人传。半江明月曾同赋，一段清风岂偶然。匹马冲寒西驿路，碧云苒苒思绵绵。
骑鹤楼前奏宓琴，朅来又作海山吟。碧云不隔乡关梦，白发能灰客子心。愧我抗尘徒走俗，羡君博古更通今。新诗清响传空谷，击节长歌到夜深。
莫说南朝胜概繁，祗今近郭已江村。台荒浪纪曼花坠，事往空余古意存。瓯缺正缘轻纳景，鼎分谁谓不如孙。滔滔千载兴亡恨，尽付凭栏对月樽。
石屏峰下孤吟客，吟到头童更苦吟。四海江山多识面，百年人物半知心。诗于唐米偶先后，较以杜韦无古今。容易相逢容易别，不堪回首白云深。
园亭已觉晴檐暖，楼上东风尚峭寒。燕垒泥干芹菜老，蜜房香满杏花残。诗怀正似晓山好，酒量不如春水宽。陌上儿童应笑我，黄昏犹自倚兰干。
一线天回得顺流，几家修竹满岩幽。转头已失来时路，过眼犹怜水上舟。仙事渺茫姑勿论，客情萧散故迟留。试寻怀玉山人传，更有承平好识不。
鞭摇五马踏沙堤，秋晚除书下紫泥。藓壁篆碑猿捧砚，松关吟句鹤分题。裴休故宅今为寺，谢脁闲官昔仕齐。太守宴归宾客从，数声山鸟日平西。
掀髯一笑倚危阑，面面青山不厌看。霜染丹枫秋色绚，日烘紫菊露痕干。鹊炉火慢熏龙脑，蟹眼汤新瀹凤团。回簇绛纱城郭晚，老梅吹角雁拖寒。
脱略机关一散人，清于兰畹抱幽馨。抚松细嚼渊明句，瀹茗闲笺陆羽经。春对风光秋对月，晓观云气夜观星。世间局面多翻覆，着数虽高亦懒听。
花飞檐语恰经旬，强半韶华断送频。三月便晴三十日，一年只有一分春。酒甘不饮心如醉，诗苦耽吟味越真。欹枕北窗清梦觉，落红啼鸟伴幽人。
水边山脚友渔樵，梅欲窥人故故招。树剥龙鳞黏碧藓，枝翘鹤膝糁红椒。诗如老杜吟东阁，梦约逋仙过断桥。好待月窗清影瘦，传他神子上生绡。
画楼人醉烛高烧，滴在寒枝蜡未消。蘂撇打鶑金弹滑，花悬驱雀彩铃摇。歌儿戏拍供檀板，妆女轻裁贴翠翘。酒揭黄封诗嚼淡，时匀乳蜜过山腰。
吟月歌风酒力微，独寻幽壑叩禅扉。泊堤小艇迎人渡，入水闲云伴鹤飞。梅落半含冰雪思，石寒长覆薜萝衣。水西景物还如旧，恨不相从倒载归。
夜深檛鼓醉红裙，半世侯门熟稔闻。自是东篱窥宋玉，非关司马挑文君。苍头误送香罗帕，簧舌翻成贝锦文。幸赖老成持定力，一帆安稳过溪云。
鳌极开先已降衷，上天下泽礼居中。三才义理维持力，万世纲常建立功。孔圣法言多纂辑，汉儒师学共修崇。经帷讲彻资群彦，克己工夫在广充。
道久于心化未成，乐闻尔士对延英。诚惟不息斯文著，治岂多端在力行。华国以文由造理，事君务实勿沽名。得贤功用真无敌，能为皇家立太平。
一德交孚叶两仪，嘉禾嘉粟献珍奇。祥呈属邑信非偶，瑞应明禋若有期。周纪唐封生秀颖，汉歌郊庙产灵芝。何如近在王畿内，庆典珍符萃一时。
力扶汉鼎赖元勋，泰道宏开万象新。声暨南郊方慕义，恩渐东海悉来臣。凯书已奏三边捷，庙算全消万里尘。坐致太平今日事，中兴宝运喜环循。
天高地下礼由分，圣哲于焉秩纠纷。心法操存毋不敬，治功显设在斯文。会通自可跻明圣，品节应知本俭勤。旃厦讲磨资众彦，精微尽处是尊闻。
春秋万古一权衡，笔削昭然揭日星。道贯百王垂大法，义先五始定常经。是非褒贬寓深意，理乱安危烛未形。内夏外夷归一统，烨然治象炳丹青。
古掖摛文步武高，绫衾寓直焰兰膏。当年宫锦飞双鹄，今夕仙图看巨鳌。诗赐玉堂苏易简，光摇莲炬令狐绹。明时盛事今重见，爰制篇章示衮褒。
圣烈神谟肇我邦，巨编诏后总宏纲。立心广大侔天地，行事明通迈帝王。训与六经相表里，法垂万世愈巍煌。讲帷可但资敷绎，夙夜惟知率旧章。
肆予临御九宾兴，蔼蔼盈庭俊乂升。喜赖谠言调八事，欲垂景运进三登。摅忠社稷惟名节，济用邦家必器能。丰芑涵濡盛今日，勉思德意共钦承。
清河正愿得忠臣，岂觉辞官归思匆。为道思亲心甚切，难留执手意奚穷。亲斟御酒资行色，更敕云台写范容。回到家乡人问及，始知朕不负勋功。
招提深僻好山重，湿翠阴森一径松。夜静鹤归清梦绕，日高僧起碧云封。晴分贝叶翻余照，雨送钟声度远峰。竹舍因逢三昧语，鸟啼花满万缘空。
和靖风流百世长，吟魂依旧化幽芳。已枯半树风烟古，才放一花天地香。不肯面随春冷暖，只将影共月行藏。悬知骨法清如许，传得仙人服玉方。
数花疏疏静处芳，便成佳景不荒凉。暖回穷谷春常早，影落寒溪水也香。自倚风流高格调，唯消质素淡衣裳。满天霜月花边宿，无复庄周蝶梦狂。
泠泠涧水石桥傍，春正浓时风味长。清介终持孤竹操，繁华不梦百花场。描来月地前生瘦，吹落风檐到死香。结习已空无染著，每来花下辄成狂。
冻花无多树更孤，一溪霜月照清癯。终身只友竹君子，雅志绝羞松大夫。白玉都拼雕作蕊，黄金不惜撚为须。亦知世有春风伴，问万花中著得无。
孤芳嫌杀浑群芳，雪满山坳月满塘。韵士不随今世态，仙姝犹作古时妆。雪羞洁白常回避，春忌清高不主张。地僻何妨绝供给，饥来只用咽寒香。
政尔寒阴惨淡时，忽逢孤艳映疏篱。金紫气味无人识，玉雪襟怀只自知。竹屋纸窗清不俗，茶瓯禅榻两相宜。花边不敢高声语，羌管凄凉更忍吹。
千林冻损积阴凝，一点春从底处生。玉色独钟天地正，铁心不受雪霜惊。孤芳若与东君背，数树能令南纪明。醉后惟愁踏花影，青鞋不敢近花行。
数株如玉照寒塘，无日无风自在香。谷冷难教春管领，山深自共雪商量。已成到骨诗家瘦，不卖入时宫样妆。乱插繁花花下醉，只应我似放翁狂。
行尽荒林一径苔，竹稍深处数枝开。绝知南雪羞相并，欲嫁东风耻自媒。无主野桥随月管，有根寒谷也春回。醉余不睡庭前地，只恐忽吹花落来。
天然标格阆风乡，薄薄铅华淡淡妆。月地向谁孤弄影，雪天蓦地忽闻香。征鞍处处频回首，羌管声声欲断肠。天上玉妃新谪堕，游蜂不敢近花傍。
才有梅花便自奇，清香分付入新诗。闲持杯酒临风处，独倚栏干待月时。试向园林千万树，何如篱落两三枝。霜天角里空哀怨，丘壑风流总不知。
才有梅花便自清，孤山两句一条冰。问渠紫陌花间客，得似清溪树下僧。雅淡久无兰作伴，孤高惟有竹为朋。雪天枝上三更月，人在瑶台第几层。
天寒花信未能灵，伫立通宵户不扃。小萼欲争天下白，数条独向雪中青。肯教旅雁寻常见，未许游蜂取次经。一片唯愁污尘土，寒苕和月扫中庭。
才有梅花便不尘，和霜和月为精神。风流晋宋之间客，清旷羲皇以上人。年后腊前无尽意，水边林下自然春。万花锦绣东风闹，难浼翛翛玉雪身。
才有梅花便不村，其人如玉立黄昏。些些蕊里藏风韵，个个枝头带月魂。常挹清香来燕坐，可教落片点空樽。到腰深雪庭前白，心事寒松拟共论。
才有梅花便不同，一年清致雪霜中。疏疏篱落娟娟月，寂寂轩窗淡淡风。生长元从琼玉圃，安排合在水晶宫。何须更探春消息，自有幽香梦里通。
天下无花白到梅，风前和我不尘埃。崚嶒鹤骨霜中立，偃蹇龙身雪里来。未许琼花为行辈，定教玉蕊作舆台。夜深立尽扶疏影，一路清溪踏月回。
几年冷树雪封骨，一夜东风春透怀。花里清含仙韵度，人中癯似我形骸。三点两点淡尤好，十枝五枝疏更佳。野意终多官意少，玉堂茅舍任安排。
爱疏爱淡爱枯枝，已爱梅花更爱奇。江路一年春好处，石桥半夜月明时。蹇馿积雪深须去，破帽严霜打不知。世上非无好颜色，诗人所赏是风姿。
癖爱梅花不可医，开教探早落教迟。欲知无限春风意，尽在相将暮雪时。竹屿烟深寻得巧，茅檐月淡立成痴。梦骖鸾鹤相寻去，题遍江南寺寺诗。
夜月轻描玉样身，枉拼心力唤真真。藤床几度劳清梦，竹屋相看是故人。玉雪襟期惟我共，金兰气味更谁亲。一清赖有天知己，多少春花逐后尘。
南堂深处向阳身，第一东风信息真。树冷花清无俗韵，天寒日暮有佳人。林逋眼目才能识，何逊心情独见亲。养就枝头金鼎实，千花陌上已成尘。
洒落胸襟不受尘，水沈为骨玉为神。直疑天上浑无雪，不许人闲别有春。驱遣山蜂离境界，招呼野鹤作比邻。分明清入仙臞格，人似孤山始得真。
清白家风不染尘，冰霜气骨玉精神。腊前恰见无多蕊，天下还他第一春。香在雪天孤有韵，影于月地四无邻。逃禅未到天然处，笔底如何写得真。